(1) މިއީ عزيزވަންތަ، حكيمވަންތަ اللَّهގެ حضرةން ބާވައިލެއްވި ފޮތެވެ.\n(2) ހަމަކަށަވަރުން، ތިމަންރަސްކަލާނގެ حقގޮތުގައި ކަލޭގެފާނުގެ މައްޗަށް ފޮތް ބާވައިލެއްވީމެވެ. ފަހެ، اللَّهއަށް دين خالصކުރާ حال، ކަލޭގެފާނު އެކަލާނގެއަށް އަޅުކަން ކުރައްވާށެވެ!\n(3) ދަންނާށެވެ! خالصވެގެންވާ دينވަނީ اللَّهއަށެވެ. އަދި އެކަލާނގެ ފިޔަވައި އެހީތެރިންތަކެއް ހިފިމީހުން ބުނޫއެވެ. اللَّهގެ حضرةއަށް ތިމަންމެން ކުއްތަންކޮށްދިނުމަށްމެނުވީ، ތިމަންމެން އެތަކެއްޗަކަށް (އެބަހީ: ބުދުތަކަށް) އަޅުކަމެއް ނުކުރަމުއެވެ. ހަމަކަށަވަރުން، އެއުރެން އެކަމާމެދު خلافވެގެންއުޅޭ ކަންތަކާދޭތެރޭގައި اللَّه، އެއުރެންގެ މެދުގައި حكمކުރައްވާނެތެވެ. ހަމަކަށަވަރުން، ދޮގުހަދާ كافرއަކަށް اللَّه ތެދުމަގެއް ނުދައްކަވާނެތެވެ.\n(4) اللَّه ދަރިކަލަކު ހިއްޕެވުމަށް އިރާދަކުރެއްވިނަމަ، އެކަލާނގެ ހައްދަވާ ތަކެތީގެ ތެރެއިން އެކަލާނގެ އިރާދަކުރައްވާ އެއްޗެއް خيارކުރައްވައިފީހެެވެ. އެކަލާނގެ ހުސްطاهرވަންތަކަމާއެވެ! އެކަލާނގެއީ، އެއްކައުވަންތަ، ބާރުވެރިވަންތަ، اللَّهއެވެ.\n(5) އެކަލާނގެ އުޑުތަކާއި، ބިން حقގޮތުގައި ހެއްދެވިއެވެ. އެކަލާނގެ ދުވާލުގެ މައްޗަށް ރޭގަނޑު އޮޅައިލައްވަތެވެ. އަދި ރޭގަނޑުގެ މައްޗަށް ދުވާލު އޮޅައިލައްވަތެވެ. އަދި އިރާއިހަނދު خدمةތެރިކުރެއްވިއެވެ. އެއިންކޮންމެ އެއްޗެއްމެ ކަނޑައެޅިގެންވާ މުއްދަތަކަށް ހިނގާނެތެވެ. ދަންނާށެވެ! އެކަލާނގެއީ، عزيزވަންތަ ރަސްކަލާނގެއެވެ. ގިނަގިނައިން ފާފަފުއްސަވާ ރަސްކަލާނގެއެވެ.\n(6) އެކަލާނގެ ތިޔަބައިމީހުން ހެއްދެވީ، އެއް نفسއަކުންނެވެ. (އެއީ آدمގެފާނެވެ.) ދެން އެ نفسން އެކަލޭގެފާނުގެ އަނބިކަނބަލުން (حوّاءގެފާނު) ހެއްދެވިއެވެ. އަދި ތިޔަބައިމީހުންނަށްޓަކައި، نعمސޫފީގެ އަންހެން ފިރިހެން އަށެތި އުފެއްދެވިއެވެ. ތިޔަބައިމީހުންގެ މައިންގެ ބަނޑުގައި ތިން އަނދިރިކަމެއްގެ ތެރޭގައި، އެއްއުފެއްދެވުމަކަށްފަހު، އަނެއްއުފެއްދެވުމަކުން، އެކަލާނގެ ތިޔަބައިމީހުން ހައްދަވަތެވެ. އެއީ ތިޔަބައިމީހުންގެ ވެރި اللَّهއެވެ. ވެރިކަންވަނީ އެކަލާނގެއަށެވެ. އެކަލާނގެ ފިޔަވައި إلهއަކުނުވެއެވެ. ފަހެ، ތިޔަބައިމީހުން (އެކަލާނގެއަށް އަޅުކަންކުރުން ފިޔަވައި) އެނބުރިދަނީ ކޮންފަދައަކުން ހެއްޔެވެ؟\n(7) ތިޔަބައިމީހުން كافرވާނަމަ، ފަހެ اللَّهއީ، ތިޔަބައިމީހުންގެ ކިބައިންދުރުވެ، ފުދިވޮޑިގެންވާ ރަސްކަލާނގެއެވެ. އަދި އެކަލާނގެ އަޅުން كافرވުމަކަށް އެކަލާނގެ ނުރުއްސަވަތެވެ. އަދި ތިޔަބައިމީހުން شكرކުރާނަމަ، އެކަލާނގެ އެކަމަށް ތިޔަބައިމީހުންނަށް ރުހިވޮޑިގެންވެއެވެ. އަދި ފާފަވެރި އެއްވެސް نفسއެއް އެހެން نفسއެއްގެ ފާފައެއް ނުއުފުލާނެތެވެ. ދެން ތިޔަބައިމީހުން رجوعވާހުށީ، ތިޔަބައިމީހުންގެ ވެރިރަސްކަލާނގެ حضرةއަށެވެ. ފަހެ، އޭރުން ތިޔަބައިމީހުން ކޮށްއުޅުނު عملތަކުގެ خبر، ތިޔަބައިމީހުންނަށް އެކަލާނގެ އަންގަވާނެތެވެ. ހަމަކަށަވަރުން، އެކަލާނގެއީ، ހިތްތަކުގައިވާހާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\n(8) އިންސާނާއަށް އުނދަގުލެއްޖެހޭހިނދު (އެކަމެއް ފިއްލަވާތޯ) އޭނާގެ ވެރިރަސްކަލާނގެ حضرةއަށް رجوعވެ دعاءކުރެތެވެ. ދެން، އޭނާއަށް نعمةއެއް ދެއްވައިފިނަމަ، އެފަރާތަކަށް އޭނާ دعاءކޮށް އުޅުނުފަރާތް (އެބަހީ: اللَّه) ހަނދާން ނައްތައިލައެވެ. އަދި اللَّهއަށް شريكންތަކެއްލައެވެ. އެއީ އެކަލާނގެ މަގުން (މީހުން) ފުރެއްދުމަށެވެ. ކަލޭގެފާނު ވިދާޅުވާށެވެ! ކަލޭގެ ތިޔަ كافرކަމާއެކު ކުޑަދުވަސްކޮޅަކަށް ދުނިޔޭގައި އަރާމުކުރާށެވެ! ހަމަކަށަވަރުން، ކަލޭވަނީ ނަރަކައިގެ أهلވެރިންގެ ތެރެއިންނެވެ.\n(9) ރޭގަނޑުގެ ވަގުތުތަކުގައި (ނަމާދުކޮށް) سجدةގައްޔާއި، قيامގައި މަޑުމޮޅިވެ، آخرةދުވަހަށް ބިރުވެތިވެ، އޭނާގެ ވެރިރަސްކަލާނގެ رحمةއަށް އެދޭމީހަކު (އެނޫންމީހަކާ) އެއްފަދަވާނެހެއްޔެވެ؟ ކަލޭގެފާނު ވިދާޅުވާށެވެ! ދަންނަމީހުންނާއި، ނުދަންނަމީހުން ހަމަހަމަވާނެ ހެއްޔެވެ؟ نصيحةލިބިގަންނަކަން ކަށަވަރީ، ބުއްދީގެ أهلވެރިންނެވެ.\n(10) ކަލޭގެފާނު ވިދާޅުވާށެވެ! އޭ إيمانވި، ތިމަންރަސްކަލާނގެ އަޅުތަކުންނޭވެ! ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން تقوىވެރިވާށެވެ! މިދުނިޔޭގައި ހެޔޮކޮށް ކަންތައްކުޅަމީހުންނަށް ހެޔޮދަރުމަހުށްޓެވެ. އަދި اللَّهގެ ބިންވަނީ ތަނަވަސްވެގެންނެވެ. ކެތްތެރިންނަށް އެއުރެންގެ ދަރުމަ ދެއްވާހުށިކަން ކަށަވަރީ حسابއެއްނެތިއެވެ.\n(11) ކަލޭގެފާނު ވިދާޅުވާށެވެ! ހަމަކަށަވަރުން، އަހުރެންނަށް أمرކުރައްވާފައިވަނީ، اللَّهއަށް دين خالصކުރާ حال، އެކަލާނގެއަށް އަޅުކަންކުރުމަށެވެ.\n(12) އަދި އަހުރެންނަށް أمرކުރައްވާފައިވަނީ (މި أمّةގެ) مسلمންގެ ތެރެއިން އެންމެފުރަތަމަ މީހާކަމުގައި އަހުރެން ވުމަށެވެ.\n(13) ކަލޭގެފާނު ވިދާޅުވާށެވެ! އަހުރެންގެ ވެރިރަސްކަލާނގެއަށް އަހުރެން އުރެދިއްޖެނަމަ، ބޮޑުވެގެންވާ ދުވަހެއްގެ عذابއަށް ހަމަކަށަވަރުން، އަހުރެން ބިރުގަންނަމެވެ.\n(14) ކަލޭގެފާނު ވިދާޅުވާށެވެ! އެކަލާނގެއަށް އަހުރެންގެ دين خالصކުރާ حال، އަހުރެން އަޅުކަންކުރަނީ، ހަމައެކަނި اللَّهއަށެވެ.\n(15) ފަހެ، އެކަލާނގެ ފިޔަވައި ތިޔަބައިމީހުން އެދޭ އެއްޗަކަށް ތިޔަބައިމީހުން އަޅުކަން ކޮށްބަލާށެވެ! ކަލޭގެފާނު ވިދާޅުވާށެވެ! ހަމަކަށަވަރުން، ގެއްލުންވެގެންވާ ބަޔަކީ قيامةދުވަހުން އެއުރެންގެ އަމިއްލަ نفسތަކާއި، އެއުރެންގެ أهلވެރިން ގެއްލެނިކުޅަ މީހުންނެވެ. ދަންނާށެވެ! ފާޅުވެ ބަޔާންވެގެންވާ ގެއްލުންވުމަކީ ހަމައެއީއެވެ.\n(16) (ނަރަކައިގައި) އެއުރެންނަށް އެއުރެންގެ މަތީގައި އަލިފާނުގެ ފަށަލަތަކެއްވެއެވެ. އަދި އެއުރެންގެ ދަށުގައިވެސް (އަލިފާނުގެ) ފަށަލަތަކެއްވެއެވެ. اللَّه އެތަކެތިން އެކަލާނގެ އަޅުތަކުން ބިރުގަންނަވަތެވެ. އޭ ތިމަންރަސްކަލާނގެ އަޅުތަކުންނޭވެ! ފަހެ، ތިޔަބައިމީހުން، ތިމަންރަސްކަލާނގެއަށް تقوىވެރިވާށެވެ!\n(17) شيطانއާއަށް އަޅުކަންކުރުމުން ދުރުވެގަނެ، اللَّهގެ حضرةއަށް رجوعވާމީހުންނަށް އުފާވެރިކަމުގެ خبرހުށްޓެވެ. ފަހެ، ކަލޭގެފާނު، ތިމަންރަސްކަލާނގެ އަޅުތަކުންނަށް އުފާވެރިކަމުގެ خبرދެއްވާށެވެ!\n(18) އެއުރެންނީ، ބުނެވޭބަސް އަޑުއަހާ، އޭގެތެރެއިން އެންމެރަނގަޅު ތަކެއްޗަށް تبعވާ މީހުންނެވެ. އެއުރެންނަށް اللَّه ތެދުމަގު ދެއްކެވި މީހުންނީ އެއީއެވެ. އަދި ބުއްދީގެ أهلވެރިންނީވެސް، ހަމައެއުރެންނެވެ.\n(19) ފަހެ، عذابގެ كلمةފުޅު حقވެއްޖެމީހަކު (އެ عذابން ކަލޭގެފާނަށް ސަލާމަތް ކުރެއްވޭނެތޯއެވެ؟) ފަހެ، ނަރަކައިގައިވާ މީހަކު ކަލޭގެފާނަށް ސަލާމަތް ކުރެއްވޭނެތޯއެވެ؟\n(20) އެހެނެއްކަމަކު، އެއުރެންގެ ވެރިރަސްކަލާނގެއަށް تقوىވެރިވިމީހުންނަށް (ސުވަރުގޭގައި) ކޮޓަރިތަކެއްވެއެވެ. އޭގެމަތީގައިވެސް ބިނާކުރައްވާފައިވާ ކޮޓަރިތައްވެއެވެ. އެތާނގެދަށުން ފެންކޯރުތައް ހިނގަހިނގާ ހުންނާނެތެވެ. އެކަމަށް اللَّهވަނީ وعدކުރައްވައިފައެވެ. اللَّه وعد އާ خلافވެވޮޑިއެއް ނުގަންނަވަތެވެ.\n(21) ހަމަކަށަވަރުން، اللَّه އުޑުން ފެން ވެއްސަވައި، ދެން ބިމުގެ ތެރޭގައިވާ ފެންފެންގަނޑަށް އެ ފެން ފޮނުއްވައި، ދެން އެ ފެނުން ކުލަތައް ތަފާތުވެގެންވާ ގޮވާމުގެ ބާވަތްތައް ނެރުއްވާތީ ތިބާ ނުދެކެމުހެއްޔެވެ؟ ދެން އެތަކެތި ހިކި، ރީނދޫކުލައިގައިވާތީ ތިބާއަށް ފެންނާނެތެވެ. ދެން އެކަލާނގެ އެތަކެތި ކުނޑިކުނޑި އެތިއެތިކޮޅުތަކެއް ކަމުގައި ލައްވަތެވެ. ހަމަކަށަވަރުން، އެކަންތަކުގައި ބުއްދީގެ أهلވެރިންނަށް ހަނދާންކޮށްދިނުން ވާކަންކަށަވަރެވެ.\n(22) ފަހެ، إسلام دينއަށް އެމީހެއްގެ ހިތް ތަނަވަސްކޮށްދެއްވައި އޭނާގެ ވެރިރަސްކަލާނގެ حضرةން نورއެއް ލިބިފައިވާމީހަކު (އެނޫންމީހަކާ އެއްފަދަ ހެއްޔެވެ؟) ފަހެ، اللَّه ހަނދާންކުރުން ފިޔަވައި، އެއުރެންގެ ހިތްތައް ހަރުކަށިވެފައިވާ މީހުންނަށް ހަލާކުހުށްޓެވެ. އެއުރެންވަނީ، ފާޅުވެގެންވާ މަގުފުރެދުމެއްގައެވެ.\n(23) اللَّه، އެންމެ ރިވެތިބަސްތައް ފޮތެއްގެ ސިފައިގައި ބާވައިލެއްވިއެވެ. (ފުރިހަމަކަމުގައި) އެއްފަދަވެގެންވާ، ތަކުރާރުކޮށް ކިޔެވޭ ފޮތަކަށްވާ حالގައެވެ. އެ ފޮތް ކިޔެވޭހިނދު، އެއުރެންގެ ވެރިރަސްކަލާނގެއަށް ބިރުވެތިވާމީހުންގެ ގައިގެހަންތައް ތުރުތުރު އަޅައިގެންދެއެވެ. ދެން އެއުރެންގެ ގައިގެހަންތަކާއި، ހިތްތައް اللَّهހަނދުމަކުރުމަށް މަޑުމޮޅިވެދެތެވެ. އެއީ اللَّهގެ ތެދުމަގެވެ. އެކަލާނގެ އިރާދަކުރައްވާމީހަކަށް، އެއިން މަގުދައްކަވަތެވެ. އަދި اللَّه މަގުފުރައްދަވާ މީހަކަށް، ފަހެ ތެދުމަގު ދައްކާނޭ ހަމައެކަކުވެސް ނުވެތެވެ.\n(24) ފަހެ، قيامةދުވަހުން، ގަދަފަދަ عذابއަށް އެމީހެއްގެ މޫނު ކުރިމަތިކުރާމީހަކު (އެދުވަހުން އަމާންކަމާއެކު އަންނަމީހަކާ އެއްފަދަވާނޭ ހެއްޔެވެ؟) އަދި އެދުވަހުން އަނިޔާވެރިންނަށް އަންގަވާނެތެވެ. ތިޔަބައިމީހުން ހޯދައިއުޅުނު عملތަކުގެ ރަހަ، ތިޔަބައިމީހުން ލިބިގަންނާށެވެ!\n(25) އެއުރެންގެ ކުރިން އުޅުނުމީހުންވެސް (رسولން) ދޮގުކުރޫއެވެ. ފަހެ، އެއުރެން ހީވެސްނުކުރާ ދިމާޔަކުން، އެއުރެންނަށް عذابއައެވެ.\n(26) ފަހެ، اللَّه އެއުރެންނަށް ދުނިޔޭގެ حياةގައި ދެރަކަމާއި، ނިކަމެތިކަމުގެ ރަހަ ދެއްކެވިއެވެ. އަދި ހަމަކަށަވަރުން، آخرةގެ عذاب މާބޮޑެވެ. އެއުރެންނަށް އެކަން އެނގޭނޭނަމައެވެ.\n(27) ހަމަކަށަވަރުން، ތިމަންރަސްކަލާނގެ މި قرآنގައި މީސްތަކުންނަށް، ހުރިހާ ބާވަތަކުން مثالޖެއްސެވީމެވެ. (އެއީ) އެއުރެން ހަނދުމަކުޅައުމަށްޓަކައެވެ.\n(28) އެއްވެސް ގުދުކަމެއްނުވާ، عربބަހުން އޮތް قرآنއެއްގެގޮތުގައެވެ. (އެއީ) އެއުރެން تقوىވެރިވުމަށްޓަކައެވެ.\n(29) އެއުރެންގެ މެދުގައި ދެކޮޅުވެރިކަން އުފެދިފައިވާ، އެތައްބަޔަކު ބައިވެރިވާ (އަޅު) ފިރިހެނަކާއި ހަމަ އެންމެމީހަކަށް خاصވެގެންވާ (އަޅު) ފިރިހެނެއްގެ مثال اللَّهޖެއްސެވިއެވެ. مثالގެގޮތުން އެ ދެމީހުން ހަމަހަމަވާނޭ ހެއްޔެވެ؟ حمدހުރީ اللَّهއަށެވެ. އަދި ކިއެއްތަ! އެއުރެންކުރެ ގިނަމީހުންނަކަށް ނޭނގެތެވެ.\n(30) ހަމަކަށަވަރުން ކަލޭގެފާނީ، އަވަހާރަވާނޭ ބޭކަލެކެވެ. އަދި ހަމަކަށަވަރުން، އެއުރެންނީވެސް މަރުވާނޭ ބަޔެކެވެ.\n(31) ދެން ހަމަކަށަވަރުން قيامةދުވަހުން ތިޔަބައިމީހުންގެ ވެރިރަސްކަލާނގެ حضرةގައި ތިޔަބައިމީހުން ދެބަސްވެ ވާހަކަދައްކާނޫއެވެ.\n(32) ފަހެ، اللَّهއާމެދު ދޮގުހަދައި، އަދި ތެދު އެމީހެއްގެގާތަށް އައިހިނދު، އެދޮގުކުރި މީހަކަށްވުރެން، އަނިޔާވެރިކަންބޮޑީ ކާކުހެއްޔެވެ؟ كافرން ތިބޭނޭތަނެއް ނަރަކައިގައި ނުވޭހެއްޔެވެ؟\n(33) ތެދާއިގެން އަންނަމީހާއާއި އަދި އެތެދު قبولކުރާމީހާ (ދަންނާށެވެ!) އެއުރެންނީ، ހަމަ تقوىވެރިންނެވެ.\n(34) އެއުރެންގެ ވެރިރަސްކަލާނގެ حضرةގައި އެއުރެން އެދޭހާކަމެއް އެއުރެންނަށް ހުށްޓެވެ. އެއީ إحسانތެރިންނަށްހުރި ޖަޒާއެވެ.\n(35) އެއުރެންކޮށްފައިވާ ނުބައި عملތައް، اللَّه، އެއުރެންގެ ކިބައިން ފުއްސެވުމަށްޓަކައެވެ. އަދި އެއުރެން عملކޮށްއުޅުނު އެންމެހެޔޮގޮތުގެ ދަރުމައިން، އެކަލާނގެ އެއުރެންނަށް ޖަޒާދެއްވުމަށްޓަކައެވެ.\n(36) اللَّه، އެކަލާނގެ އަޅާއަށް ފުދޭކަމުގައި ނުވޭހެއްޔެވެ؟ އަދި އެއުރެން އުޅެނީ އެކަލާނގެ ފިޔަވައި އެއުރެން އަޅުކަންކުރާ ތަކެތިން ކަލޭގެފާނު ބިރުގެންނެވުމަށެވެ. އަދި اللَّه މަގުފުރައްދަވާ މީހަކަށް ތެދުމަގުދައްކާނޭ އެކަކުވެސް ނުވެތެވެ.\n(37) އަދި އެމީހަކަށް اللَّه ތެދުމަގު ދައްކަވާމީހާ (ދަންނާށެވެ!) ފަހެ، އެމީހަކު މަގުފުރައްދާނޭ އެކަކުވެސް ނުވެތެވެ. اللَّهއީ عزيزވަންތަ، ބަދަލުހިއްޕެވުމުގެ ވެރިރަސްކަލާނގެކަމުގައި ނުވޭހެއްޔެވެ؟\n(38) އަދި ހަމަކަށަވަރުން އުޑުތަކާއި، ބިންހެއްދެވީ ކާކުހޭ ކަލޭގެފާނު އެއުރެންނާ سؤالކުރައްވައިފިނަމަ، އެއުރެން ބުނާނެކަން ކަށަވަރެވެ. اللَّهއެވެ. ކަލޭގެފާނު ވިދާޅުވާށެވެ! ތިޔަބައިމީހުން (ތިމަންކަލޭގެފާނަށް) خبرދީބަލާށެވެ! اللَّه، ތިމަންކަލޭގެފާނަށް ގެއްލުމަކަށް އިރާދަކުރައްވައިފިނަމަ، اللَّهފިޔަވައި ތިޔަބައިމީހުން އަޅުކަންކުރާ ތަކެއްޗަށް އެ ގެއްލުން ދުރުކޮށްދެވިދާނެހެއްޔެވެ؟ ނުވަތަ އެކަލާނގެ، ތިމަންކަލޭގެފާނަށް رحمةއަކަށް އިރާދަކުރައްވައިފިނަމަ، އެކަލާނގެ رحمة (އަޔަނުދީ) އެތަކެއްޗަށް ހިފެހެއްޓިދާނެ ހެއްޔެވެ؟ ކަލޭގެފާނު ވިދާޅުވާށެވެ! ތިމަންކަލޭގެފާނަށް اللَّهފުދެއެވެ. وكيلކުރާމީހުން وكيلކުރާހުށީ އެކަލާނގެއަށެވެ!\n(39،40) ކަލޭގެފާނު ވިދާޅުވާށެވެ! އޭ އަހުރެންގެ قومގެމީހުންނޭވެ! ތިޔަބައިމީހުން ތިބިގޮތުގައި ތިޔަބައިމީހުން عملކޮށްބަލާށެވެ! ހަމަކަށަވަރުން، ތިމަންކަލޭގެފާނުވެސް (ތިމަންކަލޭގެފާނުގެ ގޮތުގައި) عملކުރައްވާހުށީމެވެ. ނިކަމެތިކޮށްލަނިވި عذابއަންނަހުށީ ކާކަށްކަމާއި، ދެމިހުންނަނިވި عذابލިބޭހުށީ ކާކަށްކަންފަހެ، ނިކަންހުރެ ތިޔަބައިމީހުންނަށް އެނގޭނެތެވެ.\n(41) ހަމަކަށަވަރުން، ތިމަންރަސްކަލާނގެ މީސްތަކުންނަށްޓަކައި حقތެދާއިގެން ކަލޭގެފާނުގެ މައްޗަށް ފޮތް ބާވައިލެއްވީމެވެ. ފަހެ، ތެދުމަގު ލިބިގެންފިމީހަކު، އެ ތެދުމަގު ލިބިގަންނަނީ އެމީހެއްގެ އަމިއްލަ نفسއަށެވެ. އަދި މަގުފުރެދިއްޖެމީހަކު އެ މަގުފުރެދިގަންނަކަން ކަށަވަރީ، އެމީހެއްގެ އަމިއްލަ نفسގެ މައްޗަށެވެ. އަދި އެއުރެންގެ ކަންތައްތައް حوالކުރައްވާފައިވާ وكيلއަކު ކަމުގައި ކަލޭގެފާނު ނުވެއެވެ.\n(42) نفسތައް މަރުވާހިނދު، އެ نفسތަކުގެ ފުރާނަތަކާއި، މަރުނުވެ ނިދާވަގުތުގައި ނިދާމީހުންގެ ފުރާނަތައް ހިއްޕަވަނީ اللَّهއެވެ. ދެން މަރުވުމަށް ކަނޑައަޅުއްވައިފިމީހެއްގެ ފުރާނަ، އެކަލާނގެ ހިފަހައްޓަވަތެވެ. އަދި އެނޫންމީހުންގެ ފުރާނަ، ކަނޑައެޅިގެންވާ މުއްދަތަކަށް (ހަށިތަކަށް) ފޮނުއްވަތެވެ. ހަމަކަށަވަރުން، އެކަންތަކުގައި ފިކުރުކުރާ ބަޔަކަށް ހެކިތަކެއްވާކަން ކަށަވަރެވެ.\n(43) ނުވަތަ އެއުރެން، اللَّهފިޔަވައި އެހެން شفاعةތެރިންތަކެއް ހޯދީހެއްޔެވެ؟ ކަލޭގެފާނު ވިދާޅުވާށެވެ! އެ شفاعةތެރިންނަށް އެއްވެސް އެއްޗެއް މިލްކުވެގެންނުވާ، އަދި ބުއްދިއެއް ނުވާނަމަވެސް ހެއްޔެވެ؟\n(44) ކަލޭގެފާނު ވިދާޅުވާށެވެ! شفاعةތެރިކަންވަނީ، މުޅިންވެސް اللَّهއަށެވެ. އުޑުތަކާއި ބިމުގެވެރިކަން ވަނީވެސް އެކަލާނގެއަށެވެ. ދެން ތިޔަބައިމީހުން رجوعކުރައްވާހުށީ، އެކަލާނގެ حضرةއަށެވެ.\n(45) ހަމައެކަނި اللَّهގެ اسمފުޅު ނަންގަނެވޭހިނދު، آخرةއަށް إيمان ނުވާމީހުންގެ ހިތްތަކަށް ފޫހިކަމާއި، نفرتކަން ލިބިގެންދެތެވެ. އަދި އެކަލާނގެ ފިޔަވައި އެހެންތަކެތީގެ ނަން (އެބަހީ: ބުދުތަކުގެނަން) ގަނެވިއްޖެނަމަ، އެހާރުން އެއުރެން އުފާވެގެންދެތެވެ.\n(46) ކަލޭގެފާނު ވިދާޅުވާށެވެ! އޭ ހައްދަވާ ބޮޑުކުރެއްވި ރަސްކަލާކޮ! އިސްވެދިޔަ مثالއަކާނުލައި އުޑުތަކާއި، ބިންތައް ހެއްދެވި ރަސްކަލާކޮ! ނުފެންނަ ކަންތަކާއި، ފެންނަކަންތައް ދެނެވޮޑިގެންވާ ރަސްކަލާކޮ! އިބަރަސްކަލާނގެ އަޅުތަކުންގެ މެދުގައި، އެއުރެން خلافވެގެންއުޅުނު ކަންތަކުގެ މައްޗަށް ނިޔާކުރައްވާނީ އިބަރަސްކަލާނގެއެވެ.\n(47) އަނިޔާވެރިވި މީހުންނަށް، ބިމުގައިވާހާ ތަކެއްޗާއި، އެޔާއެކު އެޔާއެއްފަދަ ތަކެތި ލިބުނުކަމުގައިވީނަމަ، قيامةދުވަހުގެ ގަދަފަދަ عذابން މުއްތިވުމަށްޓަކައި، އެއިން فديةދިނީހެވެ. އަދި އެއުރެން ހީވެސްނުކުރާ ކަންތައް އެދުވަހުން اللَّهގެ حضرةން އެއުރެންނަށް ފާޅުވާނެތެވެ.\n(48) އެއުރެންހޯދި ނުބައި عملތަކުގެ ޖަޒާ އެއުރެންނަށް ފާޅުވާހުށްޓެވެ. އަދި އެއުރެން ފުރައްސާރަކޮށްއުޅުނު ކަންތައްތައް (އެބަހީ: އެކަމުގެ عذاب) އެއުރެން ވަށައިލާހުށްޓެވެ.\n(49) ފަހެ، އިންސާނާއަށް އުނދަގުލެއް ޖެހޭހިނދު، ތިމަންރަސްކަލާނގެއަށް އޭނާ دعاءކުރެތެވެ. ދެން ތިމަންރަސްކަލާނގެ حضرةން އޭނާޔަށް نعمةއެއް ދެއްވައިފިނަމަ، އޭނާ ބުނެތެވެ. ތިމަންނައަށް އެ نعمةލިބިފައިވާކަން ކަށަވަރީ، ތިމަންގެ علمވެރިކަމުގެ ސަބަބުންނެވެ. އަދި ކިއެއްތަ! އެއީ امتحانއެކެވެ. އެހެނެއްކަމަކު، އެއުރެންކުރެ ގިނަމީހުންނަކަށް (އެކަމެއް) ނޭނގެތެވެ.\n(50) އެއުރެންގެކުރިން އުޅުނުމީހުންވެސް، ހަމައެފަދައިން ބުނެފައިވެއެވެ. ފަހެ، އެއުރެން ހޯދައިއުޅުނު މަންފާތައް، އެއުރެންނަކަށް އެއްވެސްކަމެއް ފުއްދައެއްނުދިނެވެ.\n(51) ފަހެ، އެއުރެންހޯދި ނުބައި عملތަކުގެ ޖަޒާ، އެއުރެންގެ މައްޗަށް އައިސްޖެހުނެވެ. އަދި މިބައިމީހުންކުރެ (އެބަހީ: مكةގެ مشركންކުރެ) އަނިޔާވެރިވިމީހުންހޯދި ނުބައި عملތަކުގެ ޖަޒާ ނިކަންހުރެ، އެއުރެންގެ މައްޗަށް އައިސްޖެހޭނެއެވެ. އަދި (اللَّه) ނުކުޅައްދައި ރެކިގެން ދެވޭނޭބަޔަކު ކަމުގައި އެއުރެން ނުވެތެވެ.\n(52) އަދި ހަމަކަށަވަރުން، اللَّه އެކަލާނގެ އިރާދަކުރައްވާ މީހަކަށް رزقތަނަވަސްކުރައްވައި، އަދި (އެކަލާނގެ އިރާދަކުރައްވާ މީހަކަށް رزق) ދަތިކުރައްވާކަން އެއުރެން ނުދަންނަނީ ހެއްޔެވެ؟ ހަމަކަށަވަރުން، إيمانވާ ބަޔަކަށް އެކަމުގައި ހެކިތަކެއްވާކަން ކަށަވަރެވެ.\n(53) ކަލޭގެފާނު ވިދާޅުވާށެވެ! އެއުރެންގެ އަމިއްލަ نفسތަކުގެ މައްޗަށް ފާފައިން إسرافކޮށްފައިވާ، ތިމަންރަސްކަލާނގެ އަޅުތަކުންނޭވެ! ތިޔަބައިމީހުން اللَّهގެ رحمةން އުންމީދު ކަނޑައިނުލާށެވެ! ހަމަކަށަވަރުން، اللَّهއީ، އެންމެހާ ފާފަތައްފުއްސަވާ ރަސްކަލާނގެއެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، رحيمވަންތަ ރަސްކަލާނގެއެެވެ.\n(54) އަދި ތިޔަބައިމީހުންގެ ވެރިރަސްކަލާނގެއަށް توبةވެ، އެކަލާނގެއަށް ކިޔަމަންވާށެވެ! (އެއީ) ތިޔަބައިމީހުންނަށް عذابއައުމުގެ ކުރިންނެވެ. ދެން ތިޔަބައިމީހުންނަކަށް نصرއެއް ނުލިބޭނެތެވެ.\n(55) އަދި ތިޔަބައިމީހުންގެ ވެރިރަސްކަލާނގެ حضرةން ތިޔަބައިމީހުންނަށް ބާވައިލެއްވި އެންމެމޮޅު وحىއަށް (އެބަހީ: قرآنއަށް) ތިޔަބައިމީހުން تبعވާށެވެ! ތިޔަބައިމީހުންނަށް ނުވެސްއެނގި ތިއްބައި، ކުއްލިޔަކަށް ތިޔަބައިމީހުންނަށް عذابއައުމުގެ ކުރިންނެވެ.\n(56) اللَّهގެ ފަރާތަށް (އަދާކުރަންޖެހޭ ވާޖިބުތަކުގައި) މިއަޅާ ފަރުވާކުޑަކުރި ކަމަށްޓަކައި، މިއަޅާޔަށްހުރި ހިތާމައިގެ ބޮޑުކަމާއޭ ތިޔަބައިމީހުންކުރެ މީހަކަށް ބުނަންޖެހިދާނެތީއެވެ. އަދި ހަމަކަށަވަރުން، މިއަޅާވީ (دينއަށް) ފުރައްސާރަކުރާ މީހުންގެ ތެރެއިންނެވެ.\n(57) ނުވަތަ اللَّه މިއަޅާޔަށް ތެދުމަގު ދެއްކެވިނަމަ، މިއަޅާވީހީ، تقوىވެރިންގެ ތެރެއިންކަން ކަށަވަރޭ އެމީހަކު ބުނަންޖެހިދާނެތީއެވެ.\n(58) ނުވަތަ އެމީހަކަށް عذابފެނިގެން އަންނަހިނދު، މިއަޅާޔަށް އަދި އެއްފަހަރު (ދުނިޔެއަށް) رجوعވުމެއް ލިބޭނެނަމައޭ ބުނަންޖެހިދާނެތީއެވެ. ފަހެ، އޭރުން ތިމަންއަޅާ ވާހުށީ، إحسانތެރިންގެ ތެރެއިންނެވެ.\n(59) އެހެންނަކުންނޫނެވެ. ހަމަކަށަވަރުން، ތިމަންރަސްކަލާނގެ آيةތައް ކަލޭގެ ގާތަށްއައެވެ. ފަހެ، ކަލޭ އެ آيةތައް ދޮގުކުރީމުއެވެ. އަދި ބޮޑާވެގަތީމުއެވެ. އަދި ކަލޭވީ، كافرންގެ ތެރެއިންނެވެ.\n(60) اللَّهއަށް ދޮގުހެދިމީހުންގެ މޫނުތައް އަނދިރިވެގެންވާތީ، قيامةދުވަހުން ކަލޭ ދެކޭނޫއެވެ. ކިބުރުވެރިން ތިބޭނެތަނެއް ނަރަކައިގައި ނުވޭހެއްޔެވެ؟\n(61) އަދި اللَّه، تقوىވެރިވިމީހުން އެއުރެންގެ ކާމިޔާބީއާއެކު ސަލާމަތްކުރައްވާ ހުށްޓެވެ. އެއުރެންނަކަށް އެއްވެސްކަހަލަ ނުބައިކަމެއް ނުޖެހޭނެތެވެ. އަދި ހިތާމަކުރާނޭ ބަޔަކު ކަމުގައިވެސް އެއުރެން ނުވެއެވެ.\n(62) اللَّهއީ، ހުރިހާއެއްޗެއް ހައްދަވާ ރަސްކަލާނގެއެވެ. އަދި އެކަލާނގެއީ، ކޮންމެކަމެއްގެ މައްޗަށް ބައްލަވާވޮޑިގެންވާ، ރައްކާތެރިކުރައްވާ ރަސްކަލާނގެއެވެ.\n(63) އުޑުތަކާއި، ބިމުގެ ތަޅުދަނޑިތައް މިލްކުވެވޮޑިގެންވަނީ އެކަލާނގެއަށެވެ. އަދި اللَّهގެ آيةތަކަށް كافرވިމީހުން (ދަންނާށެވެ!) ގެއްލެނިވެގެންވާ މީހުންނީ، ހަމައެއުރެންނެވެ.\n(64) ކަލޭގެފާނު ވިދާޅުވާށެވެ! އޭ جاهلތަކުންނޭވެ! ތިޔަބައިމީހުން ތިމަންކަލޭގެފާނަށް ތިޔައަމުރުކުރަނީ، اللَّهނޫންފަރާތަކަށް އަޅުކަންކުރުމަށް ހެއްޔެވެ؟\n(65) ހަމަކަށަވަރުން، ކަލޭގެފާނަށާއި، ކަލޭގެފާނުގެ ކުރީގެ رسولންނަށް وحىކުރައްވާފައިވެއެވެ. ކަލޭގެފާނު شريكކުރައްވައިފިނަމަ، ކަލޭގެފާނުގެ عملތައް باطلވެއްޖައީސްކަން ކަށަވަރެވެ. އަދި އޭރުން ކަލޭގެފާނު ވާހުށީ ގެއްލެނިވެގެންވާ މީހުންގެ ތެރެއިންކަން ކަށަވަރެވެ.\n(66) އަދި ކިއެއްތަ! ހަމައެކަނި اللَّهއަށް ކަލޭގެފާނު އަޅުކަންކުރައްވާށެވެ! އަދި شكرކުރާމީހުންގެ ތެރެއިން ކަލޭގެފާނު ވެވަޑައިގަންނަވާށެވެ!\n(67) اللَّهއަށް قدرކުރުން حقވެގެންވާގޮތުގައި، އެއުރެން އެކަލާނގެއަށް قدرއެއް ނުކުރެތެވެ. އަދި قيامةދުވަހުން، މުޅިބިންވާހުށީ، އެކަލާނގެ قدرةތެރިކަމުގެ މުށްޕުޅުގެ ތެރޭގައެވެ. އަދި އުޑުތައްވާހުށީ، ފަށްޖަހައިލަައްވާފައިވާ حال، އެކަލާނގެ قدرةތެރިކަމުގެ ކަނާތްޕުޅުގައެވެ. އެއުރެން شريكކުރާ ތަކެތިން، އެކަލާނގެ ހުސްطاهرވެ، މަތިވެރިވެވޮޑިގެންވެއެވެ.\n(68) ތާޅަފިލި ފުމެލައްވާހުށްޓެވެ. ދެން އުޑުތަކާއި، ބިމުގައިވާހާ ބަޔަކު ހޭނެތި މަރުވެދާހުށްޓެވެ. اللَّه އިރާދަކުރެއްވި މީހަކު މެނުވީއެވެ. ދެން އަނެއްފަހަރު ފުމެލައްވާހުށްޓެވެ. ފަހެ، އެހާރުން އެއުރެން ތެދުވެ (محشرބިމުގައި) ބަލަބަލައި ތިބޭނެތެވެ.\n(69) އަދި ބިން، އެ ބިމުގެ ވެރިރަސްކަލާނގެ نورފުޅުން އަލިވެގެންދާނެތެވެ. އަދި عملތަކުގެ ފަތް (ހުޅުވާލައްވާފައި) ބާއްވަވާނެތެވެ. އަދި ނަބިއްޔުންނާއި، ހެކިވެރިން حاضرކުރައްވާނެތެވެ. އަދި އެއުރެންގެ މެދުގައި حقއަށް ނިޔާކުރައްވާނެތެވެ. އަދި އެއުރެންނަކަށް ބޭއިންސާފެއް ނުކުރައްވާހުށްޓެވެ.\n(70) އަދި ކޮންމެ نفسއަކަށްމެ، އެ نفسއެއް ކޮށްފައިވާ عملއެއް (ގެ ޖަޒާ) ފުރިހަމަޔަށް ލިބޭނެތެވެ. އެކަލާނގެއީ، އެއުރެން ކުރާކަންތައް އެންމެމޮޅަށް ދެނެވޮޑިގެންވާ ރަސްކަލާނގެއެވެ.\n(71) އަދި كافرވިމީހުން ބައިބަޔަށް ނަރަކަޔާދިމާއަށް ލަވައި ގެންދަވާނެތެވެ. އެއުރެންނަށް ނަރަކައިގެ ކައިރިޔަށް އާދެވޭހިނދު، އެތާނގެ ދޮރުތައް ހުޅުއްވާނެތެވެ. އަދި އެ ނަރަކައިގެ ބަނޑޭރިން، އެއުރެންނަށް ވިދާޅުވާނެތެވެ. ތިޔަބައިމީހުންގެ ވެރިރަސްކަލާނގެ آيةތައް، ތިޔަބައިމީހުންނަށް ކިޔައިދެއްވާނޭ، އަދި ތިޔަބައިމީހުން މިދުވަހާ ބައްދަލުވާނޭކަމުގެ إنذارކުރައްވާނޭ رسولން ތިޔަބައިމީހުންގެ ތެރެއިން، ތިޔަބައިމީހުންގެ ގާތަކަށް ވަޑައެއްނުގަނޭހެއްޔެވެ؟ އެއުރެން ދަންނަވާނެތެވެ. އެހެންނަކުންނޫނެވެ. (ވަޑައިގަތެވެ.) އެހެނެއްކަމަކު، عذابގެ ބަސްފުޅު كافرންގެ މައްޗަށް حقވެއްޖެއެވެ.\n(72) އަންގަވާހުށްޓެވެ. އެތާނގައި ދެމިތިބެނިވިގޮތުގައި، ތިޔަބައިމީހުން ނަރަކައިގެ ދޮރުތަކުން ވަންނާށެވެ! ފަހެ (އެއީ) كِبرވެރިވެގެންވާމީހުން ތިބުމަށް ހާދަހާ ނުބައިވެގެންވާ ތަނެކެވެ.\n(73) އަދި އެއުރެންގެ ވެރިރަސްކަލާނގެއަށް تقوىވެރިވިމީހުން، ބައިބަޔަށް ސުވަރުގެޔާދިމާއަށް (މާތްކޮށް ހިތުމާއެކު) ލަވައި ގެންދަވާނެތެވެ. އަދި އެ ސުވަރުގޭގެ ކައިރިޔަށް، އެއުރެންނަށް އާދެވޭހިނދު، އެތާނގެ ދޮރުތައް ހުޅުއްވާފައި ހުންނާނެތެވެ. އަދި އެތާނގެ ބަނޑޭރިން އެއުރެންނަށް ވިދާޅުވާނެތެވެ. ތިޔަބައިމީހުންގެ މައްޗަށް سلامހުށްޓެވެ. ތިޔަބައިމީހުން ރަނގަޅަށް އުޅެފީމުއެވެ. ފަހެ، އެ ސުވަރުގޭގައި ދެމިތިބެނިވިގޮތުގައި ތިޔަބައިމީހުން އެތަނަށް ވަންނާށެވެ!\n(74) އަދި އެއުރެން ބުނާނެތެވެ. حمدހުރީ اللَّهއަށެވެ. އެކަލާނގެއީ، އަޅަމެންނަށް އެކަލާނގެ ކުރެއްވި وعد ތެދުކުރެއްވި ރަސްކަލާނގެއެވެ. އަދި އަޅަމެން އެދޭތަނެއްގައި ސުވަރުގޭގައި ތިބުމަށް އެކަލާނގެ އަޅަމެންނަށް ސުވަރުގޭގެ ބިން ވާރުތަކުރެއްވިއެވެ. ފަހެ، ހެޔޮ عملކުރާމީހުންނަށްހުރި ދަރުމައިގެ މޮޅުކަމާއެވެ!\n(75) އަދި ملائكةން އެއުރެންގެ ވެރިރަސްކަލާނގެއަށް حمدއާއެކު تسبيحދަންނަވާ حال، عرشގެ ވަށައިގެން ތިއްބަވާތީ ކަލޭގެފާނު ދެކެވަޑައިގަންނަވާނޫއެވެ. އަދި އެއުރެންގެ މެދުގައި (އެބަހީ: އެންމެހާ އަޅުތަކުންގެ މެދުގައި) حقއަށް ނިޔާކުރައްވާނެތެވެ. އަދި އަންގަވާނެތެވެ. حمدހުރީ عالمތަކުގެވެރި اللَّهއަށެވެ.


Kairi .... Namaves dhurugaivaa Maliku - One Online\nކައިރި ... ނަމަވެސް ދުރުގައިވާ މަލިކު 4\nއަބްދުﷲ ފާރޫޤް ހަސަން އާއި އަބްދުﷲ ސޯދިގު ގެ މަލިކު ދަތުރުފުޅުގައި މަލިކު އަތޮޅު ވިލިނގިގި (ވިރިނގިލި) ދިރާސާކުރައްވައިފައި އެނބުރި މަލިކަށް ވަޑައިގަންނަވަނީ ---\n( 14 މެއިގެ އަދާ ގުޅޭ)\nތަޙުލީލީގޮތެއްގައި ބަލައިގެން މެނުވީ ހާދިސާގެ ތެދުކަން ކަނޑައެޅުމާއި، ހިޖުރަކުރުން ފެށިގެން އައިސްފައިވާ ގޮތް ހޯދުމަކީ ވަރަށް ދަތިކަމެކެވެ.\n"ބޮޑުތަކުރުފާނު" ގެ "ފުރަތަމަ ޒިޔާރަތްކުރެއްވުމާ" ގުޅުވައިގެން ސްރީލަންކާގެ މުސްލިމުންނަށް ނަޒަރު ހިންގާލުމަކީ ބޭނުން ކަމެކެވެ. ސްރީލަންކާގައި މުސްލިމުން ވަޒަންވެރިވާން ފެށީ ގާތްގަނޑަކަށް މީލާދީ ނުވަވަނަ ޤަރުނާ ހަމައިންކަން އެނގޭ ހެކިތައް ފެންނާން އެބަހުއްޓެވެ. މިދެންނެވި މީހުންގެ ތެރޭގައި ބަހެއް ތަރައްޤީވެ ކުރިއަށް އައިގޮތާ ބެހޭގޮތުން ލިޔުނު ލިޔުންތެރިއެއް ކަމަށްވާ މަޢުރޫފް (1976) ލިޔުއްވާފައި ވެއެވެ. "ޢަރަބި - ތަމަޅަބަސް އޭގެ އެންމެ އިހުގެ ގޮތަށް ބަލާއިރު ދިވެހިބަހާ ދާދި އެއްދުވަސްވަރެއްގައި އިސްލާމީ ނުފޫޒުގެ ތެރެއަށް އައި ބައެއްގެ ބަހާ ގާތްގޮތްތަކެއް ހުރެއެވެ."\nއެހެންކަމެއްގެގޮތުން ކާވެނީގެ ރަނާމެދު ވާހަކަދައްކަމުން މަޢުރޫފް ބަޔާންކުރައްވަނީ އޭނާ ދެކެލައްވާ ގޮތުގައި، އެއީ ސިލޯނުގެ މުސްލިމުންގެ އިހުގެ ކާވެނިކުރުންތަކާ ގާތްކަމެއް ކަމުގައެވެ. މިހާރު މިތިބަ ރާވެރީންގެ ކާބަފައިން ކަމުގައި ބެލެވޭ ތިއްޔަރުން މިރަށަށް ހިޖުރަކުރިކަމަށް ބެލެވެނީ އިންޑިޔާގެ ގޮނޑުދޮށްފަރާތް ނުވަތަ މިހާރުގެ ކެރެލާއިންނެވެ. ތާރސްޓަން (1909) ބަޔާންކުރާ ގޮތުގައި މިގްރޫޕަކީ "ނަޖިސް" ބަޔެކެވެ.\nގޯޕް (1962) އާއި އައްޔައްޕަން (1965) ތިއްޔަރުންގެ ވާހަކަ ދައްކާފައި ވެއެވެ. މިއެންމެންގެ ލިޔުންތަކަށް ބަލާއިރުވެސް މިގްރޫޕަކީ ކެރެލާގެ ދަރަޖަތައް ތަރުތީބު ކުރާއިރު ރޮނގުން ތިރީގެ ބައެއް ނުވަތަ "ނަޖިސް" ބައެއްގެ ގޮތުގައި ބަލައެވެ.\nތާރސްޓަން (1909) ތިއްޔަރުންނާމެދު ބުނެފައިވަނީ އެއީ މަލާބާރާއި ކޮއްޗެއާއި ޓްރެވަންކޯރގައި ރާބޭލުމުގެ މަސައްކަތްކުރާ މެލެޔާޅަމްގެ ބަޔެއް ކަމަށެވެ. އަދިވެސް މީނާ ބުނާގޮތުގައި މިމީހުން އިންޑިޔާއަށް ހިޖުރަކުރީ ސިލޯނުންނެވެ. މިމީހުން ސިލޯނުން އައިއިރު އެމީހުންނާއެކު ރުއް ގެނައެވެ. އަދި އެމީހުން ތިވަރުން (ރަށް) ކިޔަމުން އައިސް ތިއްޔަރުންނަށް ވީއެވެ. މިހާރުގެ ރާވެރީންގެ ކާބަފައިންނަކީ ރުއްއަރައި ރާބޭލުމުގެ މަސައްކަތްކުރި ތިއްޔަރުންގެ ދަރިފަސްކޮޅުގެ މީހުންނެވެ.\nއަބްދުﷲ ފާރޫޤް ހަސަން އާއި ކޮޅުގެގޭ (ކޭ.ޖީ)، މުހައްމަދު ޑާކުބަނގަލާގައި. ކޭޖީ އަކީ އޭރު މަލިކުގެ މަހަލް ޓްރާންސްލޭޓަރު، މުހިންމު މައުލޫމާތުތަކެއް ދެއްވި ---\nދެން މިރަށަށް ހިޖުރަކުރި ބައެއްގެ ގޮތުގައި ޤަބޫލުކުރެވޭ އަނެއް ބަޔަކީ މުސްލިމު ދިވެހީންނެވެ. މިތާނގައި ބަލަންޖެހެނީ ދިވެހިރާއްޖެ އިސްލާމްވީ ދުވަސްވަރަށެވެ. ދިވެހިރާއްޖޭގެ ބުދުދީނުގެ (ބުޑިސްޓް) ރަސްގެފާނު ސިރީބަވަނާދީއްތަ އިސްލާމްދީން ޚިޔާރުކުރެއްވީ މީލާދީން 1153 ގައެވެ. އަދި ރާއްޖޭގެ އެންމެހާ ރައްޔިތުން (މަލިކު މީހުންވެސް ހިމެނޭގޮތަށް) އިސްލާމްވިއެވެ. ޢަރަބީންގެ މަޝްހޫރު ސައްޔާޙު އިބުނު ބަޠޫޠާ މީލާދީން 1346 ގައި "މަހަލް" ގެ ރަށްތަކާމެދު ލިޔުއްވާފައިވަނީ މަލިކު މީހުންނަކީ މުސްލިމުން ކަމަށެވެ. ކަން މިހެން ހުރުމާއެކު އެމީހުން ބުދުދީނުން އިސްލާމީ ހިދާޔަތުގެ ދަށަށް ގޮސްފައިވަނީ މީލާދީން 1153 ވަނައަހަރާއި 1346 ވަނައަހަރާ ދެމެދުގައެވެ.\nކަން ކޮންމެ ގޮތަކަށް އޮތަސް މިރަށްރަށުގެ އަހުލުވެރީން އިސްލާމްވުމުގެ ކުރިން ކޮންމެވެސްވަރަކަށް ބުދުދީނުގެ އަހުލުވެރީން މިރަށްރަށުގައި އުޅެފައިވާކަން އެނގެއެވެ. މިކަން އެނގެނީ މިރަށުގެ އަހުލުވެރީން ގެދޮރު ޢިމާރާތްކުރުމަށް ކޮންނަ ކޮނުމުގައި ފެންނަ ބުއްދާއަށް ނިސްބަތްކުރެވޭ ތަކެތީންނެވެ. އަދި ބުދުދީނުގެ މީހުން ވަރަށް ޝައުޤުވެރިކަމާއެކު ހައްދައިއުޅޭ ގަހެއް ކަމަށްވާ ނިކަ މިރަށުގެ މީހުންއުޅޭ ހިސާބުގައި ހައްދާފައިހުރި ހުރުމަކީވެސް މިބަހަށް ލިބޭ ބާރެކެވެ. މިއީ ކޮން ބުޑިސްޓުންނެއްކަން ހޯދުމަކީ ފަހުން ކުރަންޖެހޭ އެހެން މަސައްކަތެކެވެ. ފަހަރެއްގައި މިމީހުން ހިޖުރަކުރީ ސީދާ ސްރީލަންކާއިން ކަމަށް ނުވަތަ ދިވެހިރާއްޖެ އިސްލާމްވުމުގެ ކުރީން ރާއްޖެއިން ކަމަށްވެސް ވެދާނެއެވެ.\nކުރުގޮތަކަށް މިއީ މަލިކު އާބާދުވެ މަލިކަށް މީހުން ހިޖުރަކުރެވުނު ގޮތުގެ ތާރީޚެވެ. މަލިކުމީހުންގެ މުޖުތަމަޢު ނުވަތަ ޖަމާޢަތް ހަމަޖެހިފައިވާގޮތް އުނގެނިގަތުމުގައި ރަށަށް ހިޖުރަކުރެވުނުގޮތުގެ ތާރީޚުގެ ބޭނުންތެރިކަން ބޮޑެވެ. މިހެން މިދެންނެވީ އެކިހިސާބުން އެކިކަހަލަ އެކި ދީންދީނުގެ މީހުން އެއްރަށަކަށް އާދެވޭގޮތްވުން އެއީ ތާރީޚީ އިއްތިފާޤަކަށް ވެދާނެކަމަށް ވާތީއާއި، މިގޮތުންއައިސް އުޅެން ދިމާވުމުން އެކިމީހުންގެ ގައިގައި ހުންނަ އެކިކަހަލަ ކަންތައްތައް ދޫކޮށް އާޖަމާޢަތެއް ހެދި އެއީ މިހާރު މިފެންނަ ޖަމާޢަތްކަމަށް ވެދާނެތީއެވެ. އެކަމަކު އަދިވެސް އެމީހުންގެ "އަޞްލު ޘަޤާފަތު" ހޯދުމަށް މަސައްކަތް ކުރަނިކޮށް ފެނިދާނެކަމަށް އުންމީދު ކުރެވެއެވެ.\nއަބްދުﷲ ފާރޫޤް ހަސަން އާއި ފެންގެންނަގޯތި (އެފް.ޖީ) މުހައްމަދު މަލިކު އަތިރިމަތީގައި. ފާރޫގާއި ސޯދިގު އެއްކުރެއްވި މައުލޫމާތުގެ އެއް މަސްދަރަކީ މަލިކުގެ އިންފޮމޭޝަން އެސިސްޓެންޓް ކަމް ފޮޓޮގްރަފަރ އެފް.ޖީ. ---\nމަލިކުގެ މީހުން މަތިންތިރިއަށް ބެހިފައިވަނީ ހަތަރު ބަޔަކަށެވެ. އެއީ މަނިކުފާނާއި ތަކުރުފާނާއި ތަކުރާއި ރާވެރިއެވެ. ޠަބަޢީގޮތުން މިގްރޫޕްތަކުގައި މާކަބޮޑު ތަފާތެއް ނެތެވެ. އިހުމީހުން ޤަބޫލުކުރާގޮތުގައި އެންމެފުރަތަމަ ބަޔާއި އެންމެފަހުބައި އައިގޮތް ރަނގަޅަށް އެނގެއެވެ. މަނިކުފާނު އައިސްފައިވަނީ ސްރީލަންކާގެ މުސްލިމުންނާއި ރާއްޖޭގެ މުސްލިމުންގެ ދަރިފަސްކޮޅުންނެވެ. ރާވެރީންގެ ދަރިފަސްކޮޅު އައިސްފައިވަނީ ތިއްޔަރުންނާއި މަލަބާރުގެ ގޮނޑުދޮށުންނާއި ހިންދޫންގެ ފަރާތުންނެވެ. އަނެއް ދެބައި އައިގޮތް ދަންނަވަން ތަންކޮޅެއް އުނދަގުލެވެ. ނަމަވެސް ބައެއް ތަކުރުންގެ ނަމާއި ގޯތީގެ ނަމާ ގުޅިފައި ހުންނަކަން (ސާހިބުނަށް) އެނގެއެވެ. މިގޮތުން "ބުއްދަކޮލިގެ" ފާހަގަކޮށްލެވެއެވެ. ޤަބޫލުކުރެވޭގޮތުގައި މިއީ އެންމެފުރަތަމަ ރަށުގައި ވަޒަންވެރިވި މީހުންނެވެ. ތަކުރުންނަކީ ފަހަރެއްގައި ބުދުދީނުގެ މީހުންގެ ގޮތުގައި ސީދާ ސްރީލަންކާއިން ނުވަތަ ރާއްޖެއިން އައި މީހުން ކަމަށްވެސް ވެދާނެއެވެ.\n"މަލިކުމީހުންގެ އިޖުތިމާޢީ އޮނިގަނޑު ތަރައްޤީވަމުން އައިގޮތުގެ މައްޗަށް ތާރީޚީ ނަޒަރަކުން ބަލައިލުން."\nވީ.ސުދަރސެން، ޑިޕާޓްމަންޓް އޮފް އެންތްރޯޕޮލޮޖީ، ޔުނިވަރސިޓީ އޮފް މެޑްރާސް\nމަތީގައިވާ ލިޔުމުން އަޅުގަނޑު ފާހަގަކުރާ މައިގަނޑު ނުކުތާތަކަކީ:\n1.\tބޮޑުތަކުރުފާނުގެ މައްސަލަ.\n2.\tދިވެހީން މަލިކަށް ހިޖުރަކުރުމާއި ދިވެހިރާއްޖެ އިސްލާމްވުން.\n3.\tތިއްޔަރުންގެ މައްސަލަ.\n4.\tމަލިކުމީހުން ބެހިފައިވާ ބައިތައް.\nމީގެތެރެއިން ބޮޑުތަކުރުފާނު މަލިކަށް ވަޑައިގެންނެވި ވަޑައިގަތުމަކީ އަޅުގަނޑު އެންމެފުރަތަމަ އަލިއަޅުވާލަން ބޭނުންވާ ނުކުތާއެވެ.\nލިޔުންތެރިޔާ ބަޔާންކޮށްފައިވާ ގޮތުގައި ބޮޑުތަކުރުފާނަކީ ސްރީލަންކާގެ މުސްލިމެކެވެ. އޭނާ އޭނާގެ "ކަޅުއޮށްފުންމި" އެވެ ކިޔުނު އޮޑީގައި މަލިކަށް ދިޔައީއެވެ. އޭރު މަލިކަކީ މީހުން ނޫޅޭ ރަށެކެވެ. އެއަށްފަހު ދެވަނަފަހަރަށް އޭނާ މަލިކަށްދަނީ އޭނާގެ ދެ އަންހެންދަރީން ކަމުގައިވާ "ކަމްބޫރަނި" އާއި "ކޮހޮރަތުކަމަންސް" ގޮވައިގެންނެވެ.\nގުޅޭ ޓެގު މަލިކު އާދަކާދަ އާއި ސަގާފަތް


Sweden ge honorary consul akah Maree | Mihaaru\nސްވިޑުންގެ އޮނަރަރީ ކޮންސުލްގެ ގޮތުގައި މަސައްކަތް ކުރެއްވުމުގެ ރަސްމީ ހުއްދަ ފޮރިން މިނިސްޓަރު އަބްދުﷲ ޝާހިދު އޭނާއާ ހަވާލުކުރައްވަނީ. ފޮޓޯ: ފޮރިން މިނިސްޓްރީ\n10 ޖެނުއަރީ 2019 - 19:499comments\nސްވިޑުން އިން މަރިޔަމް ވަހީދާ އެ މަގާމަށް ހަމަޖެއްސުމުން ފޮރިން މިނިސްޓްރީން މިއަދު ވަނީ އެ މަގާމުގެ މަސްއޫލިއްޔަތު އަދާކުރުމުގެ ހުއްދަ (އެކްސްއީކުއޭޓާ) ދީފަ އެވެ. އެ ހުއްދަ މަރީއާ ހަވާލުކޮށްދެއްވީ ފޮރިން މިނިސްޓަރު އަބުދުﷲ ޝާހިދެވެ.\nފޮރިން މިނިސްޓްރީގައި މަރިޔަމް ވަހީދާއާ ބައްދަލުކުރައްވައި ހުއްދަ ހަވާލުކުރެއްވުމަށް ފަހު އެ ބައްދަލުވުމުގެ ފޮޓޯތަކާ އެކު ޝާހިދު ކުރެއްވި ޓްވީޓެއްްގައި ވިދާޅުވީ މަރިޔަމް ވަހީދާއާ ހުއްދަ ހަވާލުކޮށްދެއްވުމަކީ ބޮޑު އުފަލެއް ކަމަށެވެ.\nފޮރިން މިނިސްޓްރީން ބުނީ ދެގައުމުގެ ގުޅުން އިތުރަށް ބަދަހިކުރުމާ މެދު ދެބޭފުޅުން މަޝްވަރާކުރެއްވި ކަމަށެވެ.\nމަރީ އަށް ޕީއެސްއެމްގެ ބޯޑު މެމްބަރުކަން ލިބިވަޑައިގެންނެވީ ވެސް ދާދި ފަހުންނެވެ. އޭނާ ވަނީ ކުރީގެ ރައީސް މުހައްމަދު ނަޝީދުގެ ސަރުކާރުގައި އުފެއްދި މޯލްޑިވްސް ނޭޝަނަލް ބްރޯޑްކާސްޓިވް ކޯޕަރޭޝަން (އެމްއެންބީސީ) ގެ މެމްބަރުކަން ކުރައްވައިފަ އެވެ.\nއިތުރު ލިޔުންތައް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ސްވިޑެން ޑިޕްލޮމެސީ މަރިޔަމް ވަހީދާ


ތިން ވަނަ ފަހަރަށް ލަމްހާގެ ބަންދުގެ މުއްދަތު އިތުރުކުރަން ކްރިމިނަލް ކޯޓުން ނިންމައިފި\n17 ޖަނަވަރީ 2022 - 12:50 0\nމަރިޔަމް އަރީން އީސާ\nލަމްހާ: ފިލިޕީންގެ ނަރުސް، ގްރޭސް މަރާލީ ލަމްހާ އާއި މާވިން ގުޅިގެން ކަމަށް ފުލުހުން ތުހުމަތުކުރޭ -- ފޮޓޯ: ސޯޝަލް މީޑިއާ\nއައިޖީއެމްއެޗްގެ ޑަޔަލަސިސް ޑިޕާޓްމެންޓުގައި މަސައްކަތް ކުރަމުންދިޔަ ފިލިޕީންސް ނަރުސް މޭރީ ގްރޭސްގެ މަރާލި މައްސަލާގައި ހައްޔަރުކޮށްފައިވާ ހަމަ އެ ހޮސްޕުޓަލުގެ ދިވެހި ނަރުސް، ހަލީމަތު ލަމްހާ އަބްދުއްރަހްމާންގެ ބަންދުގެ މުއްދަތު ކްރިމިނަލް ކޯޓުން ތިންވަނަ ފަހަރަށް އިއްޔެ އިތުރުކޮށްފި އެވެ.\nގްރޭސްގެ މަރުގެ މައްސަލާގައި ކޯޓު އަމުރެއްގެ ދަށުން ފުލުހުން ލަމްހާ ހައްޔަރުކޮށްފައިވަނީ މިދިޔަ އަހަރުގެ ޑިސެމްބަރުމަހުގެ 16، ގަ އެވެ. މި މައްސަލާގައި އޭނާ ހައްޔަރުކުރުމުގެ ކުރިން ފުލުހުން ވަނީ ގްރޭސްގެ ފިރިމީހާ މާވިން އެސްވައި ވެސް ހައްޔަރުކޮށްފަ އެވެ. ގްރޭސް މަރާލާފައިވަނީ އޭނާ ދިރިއުޅެމުންދިޔަ އުދުހޭކޮކާ ގޭގެ ފުރަތަމަ ފަންގިފިލާގެ ކޮޓަރިއެއްގެ ތެރޭގަ އެވެ.\nއެ މައްސަލަ ތަހުގީގު ކުރުމަށްފަހު މާވިންގެ މައްޗަށް ގަސްތުގައި މީހަކު މަރާލުމުގެ ކުށުގެ ދައުވާ ވަނީ އުފުލާފަ އެވެ. ގްރޭސްގެ ބޮލަށާއި ކަރަށް ހަމަލާދީގެން ނޭވާ ހާސްކޮށްލައިގެން އަނިޔާވެރި ގޮތަކަށް މަރާލާފައިވާކަމަށް މާވިންގެ މައްޗަށް ވަނީ ތުހުމަތުކޮށްފައިވެ އެވެ.\nލަމްހާގެ މައްޗަށް ތިން ދައުވާއެއް ވަނީ އުލާފަ އެވެ. އޭނާގެ މައްޗަށް ކޮށްފައިވާ ފުރަތަމަ ތުހުމަތަކީ މީހަކު މަރާލަން އެހީތެރިވުމެވެ. އަދޮ އެހެންމީހެއްގެ މުދަލެއްގެ މައްޗަށް ހުއްދަ ނޫންގޮތެއްގައި ބާރު ހިންގުމުގެ ދައުވާ އާއި ހުއްދަ ނަގައިގެން ކުރަންޖެހޭ ކަމެއް ހުއްދަ ނުނަގާ ކުރުމުގެ ދައުވާ ވެސް ލަމްހާގެ މައްޗަށް ކޮށްފައިވެ އެވެ. އެއީ ލަމްހާ ދިރިއުޅުނު ކޮޓަރިން އައިޖީއެމްއެޗް ހޮސްޕިޓަލުން ބޭރަށް ގެންދިޔުން މަނާ ބައެއް އިންޖެކްޝަންތަކަކާއި ބެސްތަކެއް ފެނިފައިވުމާއި ގުޅިގެންނެވެ.\nގްރޭސް އޭނާގެ ފިރިމީހާއާ ކައިވެނިކޮށްފައި ވަނީ މީގެ ފަސް އަހަރު ކުރިން 2016 ވަނަ އަހަރުގެ މެއި މަހުގެ ތެރޭގަ އެވެ. ގްރޭސް ކުރިން މަސައްކަތްކޮށްފައި ވަނީ ފްރެސިނިއަސް މެޑިކަލް ކެއާގަ އެވެ. އެއީ ޑަޔަލަސިސް ހެދުމާއި ކިޑްނީގެ ބަލިތަކަށް ހާއްސަ ފަރުވާދޭ ސެންޓަރެކެވެ.\nސަދާގެ މަރު: މަދަނީ ބަދަލު ހޯދަން އާއިލާއިން ދައުވާ ކުރަނީ\nabout 11 hours 0


ކުރު ވާހަކަ: ބަރުބާދުވީ ޙަޔާތް\nގޯލުގެ ދާގަނޑު ފޫއަޅުވާލައި ވަދެގެންދިޔަ ގޯލާއިއެކު ރެފްރީގެ ކަށިގަނޑުގެ އަޑު އިވިގެންދިޔައެވެ. ސަޕޯޓަރުންތަކުގެ ހަޅޭކާއި އެކު އެންމެންގެ މޫނުމަތިންވެސް އުފާވެރިކަން ފާޅުވަމުންދިޔައެވެ. ރާއްޖެ އާއި އިންޑިޔާ ބައްދަލުކުރި މެޗް އެކެއްސުމަކުން ރާއްޖެ މޮޅުވީއެވެ. ރާއްޖެޓީމަށް ދެގޯލް ޖަހައިދިން ޝާން ހުރިހާ ކުޅުންތެރިންވެގެން އުފުލާލިއެވެ. އެންމެންގެ ތައުރީފުގެ ބަސްތައް ޝާނަށް ލިބެމުން ދިޔައިރު އޭނާގެ ނަޒަރު ހުއްޓިފައިވަނީ ސިޑިބަރީގެ އެންމެ ކުރީގައި އިށިއިނދެގެން އިން ނަސްމާއަށެވެ. ފުޅާ ހިނިތުންވުމަކާއި އެކު ނަސްމާ އަތްތިލަ ބަޑިޖަހަމުންދިޔައިރު އޭނާގެ ނަޒަރު ހުއްޓިފައިވަނީ ޝާނަށެވެ. ނަސްމާ ކައިރިއަށް ދާން ހީކޮށްލިތަނުން ޝާނާއިއެކު ސެލްފީ ނަގަން ބޭނުން ކަމަށްބުނެ ފަހަރަކު މީހަކު އަންނަންފަށައިފިއެވެ. އެއެންމެންގެ ކިބައިން ސަލާމަތްވެގެން ޝާން ދާނެ އިރެއްގެ އިންތިޒާރުގައި ނަސްމާ ހުއްޓެވެ.\n” ބުނީމެއްނު ރާއްޖެ މޮޅު ވިއްޔާ ދޭނަމޭ……” ޝާންގެ ކޮލުގައި އިނގިލި ޖައްސާލަމުން ޝާން ބުނެލިއެވެ. ވަގުތުން ނަސްމާ ރަކިވިއެވެ. އިސްޖަހާލިއެވެ.\n” އެ އެހެން ބުނި އެއްޗެއް ނޫން……..” ނަސްމާ ވަގުތުން އިންކާރުކުރިއެވެ. ހިނިއައިސްހުރެ ޝާން ބަލަންހުރީ ނަސްމާގެ މޫނަށް އަރާފައިބަމުންދާ ކުލަވަރުތަކެވެ.\n” ވައުދެއް ވެއްޖެންޏާ އެވައުދު ފުއްދަންވެސްވާނެ……..” ޝާން ހިފީ ނަސްމާގެ އަތުގައެވެ. ދެމީހުން ރައްޓެހިވެގެން އުޅޭތާ ދެއަހަރު ވެއްޖެއެވެ. ކައިވެންޏާއި ހަމައަށް ނުދެވިގެން އުޅެނީ ޝާންގެ ބިޒީ ޝެޑިއުލްގެ ސަބަބަންނެވެ. މަތިމައްޗަށް ދުވަސްކަނޑައަޅަމުން ދިޔަސް އެތާރީހެއް ޖެހޭއިރު އޮންނަނީ ފަސްކުރަންޖެހިފައެވެ. ނަސްމާއަށް ޝާން އުޅޭގޮތް އެނގުނަސް ނަސްމާގެ މައިންބަފައިން އަބަދާއި އަބަދު ކިޔަމުންދަނީ ކައިވެނިކުރުމަށެވެ.\nގެއަށް ވަން ގޮތަށް ޝާން ބޭނުންވީ ޖައްސާލާށެވެ. ވެފައިވާ ވަރުބަލިކަމުން ހަށިގަނޑަށް އަރާމްކޮށްލުމަށެވެ. ފެންވެސް ނުވަރާ ރިމޯޓް އަތަށް ލައިގެން ސޯފާގައި ޖައްސާލިއެވެ. މަޢުރިބް ނަމާދަށް މިސްކިތަށް ދިޔަ ސަމަދު ގެއަށް އާއިރުވެސް ޝާން އޮތީ ސޯފާގައެވެ.\n” ޝާން ……..ފެންވަރައިގެން ނަމާދުކުރުމެއްނެތި ތިއޮތިއްޔޯ……” ޝާން ނަމާދަށް ފަރުވާ ކުޑަކުރާތީ ސަމަދު އަބަދުވެސް އެވާހަކަދައްކައެވެ.\n” ދާނަން ކުޑައިރުކޮޅަކުން……..” ސޯފާއިން ބޯހިތްލާލައި ލެނގޭބައިގައި ބުރަކަށި ސީދާކޮށްލަމުން ޝާން ޖަވާބުދިނެވެ. ސަމަދުގެ މޫނަށް ބަލައިވެސް ނުލައި ހުރެއެވެ.\n” އަސުރުނަމާދު ނުކޮށެއްނު ކުޅެންދިޔައީ……..” ޝާން ފަހުން ކުރާނަމޭ ބުންޏަސް އެވާހަކަ ސަމަދު ގަބޫލުނުކުރާފަދައެވެ. އެންމެފަހުން ހިތްހަމަނުޖެހިގެން އެތަނުން ތެދުވެގެން ޝާން ވަނީ ކޮޓަރިއަށެވެ. އަބަދުވެސް ޝާންގެ ބައްޕަ ކަންތައް ކުރާ ގޮތުން އޭނާ ހިތްހަމައެއް ނުޖެހެއެވެ. ނުކުރެވި ހުންނަ ކަންކަމުގެ ވާހަކަދައްކާއިރު އޭނާ ކުރާ ރަނގަޅު އެހެންކަންކަން ސަމަދު ފާހަގައެއް ނުކުރެއެވެ. މުޅި ސޯސަލް މީޑިޔާއާއި ސަޕޯޓަރުންގެ ފަރާތުން ތައުރީފްގެ ބަސްތައް އޮހޭއިރު ބައްޕަގެ އަނގައިން އެފަދައެއްވެސް އެއްޗެއް އޭނާޔަށް ބުނެނުލައެވެ.\nމަސައްކަތް ހުސްވާނެ އިރެއް ނާންނާނެތީ ޝާން ބޭނުންވީ ނަސްމާއާއި ކައިވެނިކުރާށެވެ. ނަސްމާއަށް ވަގުތު ނުދެވުނަސް އޭނާ ޝަކުވާ ނުކުރާނެތީއެވެ. ނަސްމާ ބޭނުންވަނީ އަވަހަށް ޝާނާއި ކައިވެނިކުރަން ކަމަށްވީތީއެވެ. ޝާނާއި ހެދި މޮޔަވެފައި އެތަށް އަންހެންކުދިންނެއް އުޅޭތީވެސް މެއެވެ. ޝާނާއި ނަސްމާ ކައިވެނިކުރެވުނީ ވަރަށް ކުލަގަދަ ޙަފްލާއަކާއި އެކުއެވެ. މަޝްހޫރު މީހަކަށްވާތީ އެމީހުންގެ ކައިވެނީގެ ޙަބަރުން ނޫސްތަކުންވެސް ޖާގަ ހޯދިއެވެ. ހަނީމޫނަށް ފުރާންސަށް ގޮސް ޖެހުނީ ޗުއްޓީ ކުރުކޮށްލާފައި އަންނާށެވެ. ކުރިއަށް ރޭވިފައި އޮތް މުބާރާތަށް ކޮންމެހެންވެސް ޝާން އަންނަންޖެހޭތީއެވެ. ޝާނާއި ނުލާ މެޗް ކާމިޔާބު ނުވެދާނެތީ އާއި އިތުރު ދެކުޅުންތެރިން އެންޖަރީގައި އުޅޭތީވެސްމެއެވެ.\nކައިވެންޏަށްފަހުވެސް ޝާންގެ ސެޑިއުލް ވަރަށް ބުރައެވެ. ހެނދުނު ހޭލައިގެންދަނީ އޮފީހަށެވެ. އެނބުރި އާދެވެނީ ދެއެއްޖަހާއިރުއެވެ. އަނެއްކާ ހަތަރެއްޖަހާއިރު ޕުރެކްޓިސްތަކަށްދާން ޖެހެއެވެ. ރޭގަނޑުވެސް ގިނަރޭރޭ ޕުރެކްޓިސްއަށް ދާންޖެހެއެވެ. ޝާންގެ ބިޒީ ސެޑިއުލުން ނަސްމާއަށް ވަގުތުކޮޅެއް ލިބެނީ ވަރަށް ކުޑަކުޑަ އިރުކޮޅަކަށެވެ. ނަސްމާ ގިތަންމެ ދެރަވިޔަސް ފިރިމީހާގެ މުސްތަޤްބަލަށްޓަކާ އެއްޗެއް ނުބުނެ ހުންނަނީއެވެ. ޝާނަށް ލިބޭ ކޮންމެ ކާމިޔާބީއަކީ އޭނާއަށްވެސް ލިބޭ ކާމިޔާބީއެކެވެ. ކިތަންމެ ދެރަވިޔަސް ހިނިތުންމޫނަކާއިގެން ނަސްމާ އުޅެމުން ގެންދިޔައެވެ.\nކައިވެންޏަށް އަހަރުވީއިރު ނަސްމާ އިނީ ބަލިވެއެވެ. ލިބެން އުޅޭ ދަރިފުޅަށްޓަކާއި ދެމީހުންވެސް ދިޔައީ ފޮނި އިންތިޒާރެއް ކުރަމުންނެވެ. އަދި އެހާމެ ބޮޑަށް ތައްޔާރުވެސް ވަމުންނެވެ. ކޮޓަރީގެ ކުލަބަދަލުކޮށް ދަރިފުޅަށް ބޭނުންވާނެ ތަކެތި ހޯދީ އެދަރިފުޅަށް މަރުހަބާ ކިޔުމުގެ ގޮތުންނެވެ. ޝާންވެސް އޮފީހުން ކެނޑިގެން އަމިއްލަ މަސައްކަތެއް ގޭގައި ކުރަންފެށިއެވެ. ކުރަހާ ޓީޝާޓްގައި ތައްގަނޑުޖަހަންފެށީ ގިނަވަގުތު ނަސްމާ އާއެކު އުޅުމަށެވެ. ގޭގައި އިނދެގެން ކުރާ އަމިއްލަ މަސައްކަތެއްގައި ނަސްމާއަށް ވަގުތުދެވޭނެތީއެވެ.\nއަށްމަހަށް އެޅިއިރު ނަސްމާއަށް ހިނގާބިނގާވެ އުޅެން ދައްޗެވެ. ދެމީހުންގެ މޫނުމަތިން އުފާވެރިކަން ފިލައިގެން ނުދެއެވެ. ދެމީހުން ދަރިފުޅަށް ކޮއްދޭނެކަންކަން ތާވަލްކޮށް ނިންމާލީ ދަރިފުޅަށް ދެމީހުންގެ އެހީއާއި ލޯބި އެއްވަރަށް ބޭނުންވާނެ ކަމަށް ބުނެއެވެ.\n” މަށަށް ހީވަނީ އަހަރެމެންނަށް ލިބޭނީ ބޯއީއެއްހެން……….” ނަސްމާގެ ބަނޑުގައި ކަންފަތްޖަހާލަމުން ޝާން ބުނެލިއެވެ.\n” އެކީއްވެ އެހެން ހީވަނީ ؟ ” ނަސްމާ ހިނި އައިސްހުރެ ސުވާލުކުރިއެވެ.\n” ވަރަށް ފުޓްބޯޅަ ކުޅެޔޭނުން އެބަ …..މަންމަގެ ބަނޑުން ނިކުންނަން ވެގެން………..” ޝާން ބުނެލައި ބަސްތަކުން ނަސްމާ ގިނަ ފަހަރަށް ހުންނަނީ ހީލަހީލައެވެ.\n” ހަމަ ނޭގެ ދޯ އަންހެންކުއްޖަކަށްވެސް ވެދާންނު ………. ވެދާނުން ބަށިކުޅެނީ ކަމަށްވެސް”\n” ނުވާނެ އެހެންނެއް…..އަހަރެމެންނަށް ލިބޭނީ ހަމަ ބޯއީއެއް…..އަހަރެން އެކީ ބޯޅަކުޅެންދާން …….” ޝާންގެ ތުންފަތް ނަސްމާގެ ބަނޑުގައި ޖައްސާލިއެވެ. ފޯނު ރިންގުވީ އެވަގުތުއެވެ. ފޯނަށް ޖަވާބުދީފައި ޝާން އެނބުރިލީ ނަސްމާ އާ ދިމާލަށެވެ.\n” އެބައަންނަން ތައްގަނޑު ޖަހަން ހަވާލުކުރި ޖާރޖީތައް ހަވާލުކޮށްލާފަ….އެހާ ލަހެއްނުވާނެ……” ޝާން ނިކުމެގެން ދިޔައީއެވެ. މޭޒުމަތީގައި ޝާން ގެންގުޅުނު ޓޮރޮފީތަކާއި ތަށިތައް ހުއްޓެވެ. އެއެއްޗެހި ފޮހެން ގެންގުޅުނު ފޮތިގަނޑު އޮތެވެ. ނަސްމާ ފޮތިގަނޑު ނަގައިގެން ހިރަފުސް ފޮހެންފެށިއެވެ. ސްކޫލްދައުރުން ފެށިގެން މިހާތަނަށް ލިބިފައިވާ ހުރިހާ ސާމާނެއް އެމޭޒުމަތީގައި އަތުރާލާފައިވީއިރު އެއިން ކޮންމެ އެއްޗެއްގައި ނަސްމާގެ އިނގިލި ބީހުނީ ފަހރުވެރިކަމާއިއެކުއެވެ.\nޖާރޖީތައް ހަވާލުކޮށްފައި ޝާން ގެއަށް އަންނަން ދަތުރުފެށިއެވެ. އެއްއިރެއްގައިވެސް އޭނާއަކީ ބާރަށް ސައިކަލް ދުއްވާ މީހެއްނޫނެވެ. މަގުމަތީގެ ގަވައިދުތަކަށް ބޯލަނބާ މަދުމީހުންގެ ތެރޭގައި ޝާންވެސް ވާނޭކަން ޔަގީނެވެ. ކުއްލިއަކަށް އައިނައިދިމާލެއް ނޭނގުނެވެ. ބާރު ސްޕީޑްގައި ދުއްވާފައި އައި ސައިކަލަކުންޖެހި ޝާން ވިއްސައިގެން ދިޔައީ ވިއްސަކަށްފޫޓު ދުރަށެވެ. މީހުންތައް އެކިދިމަދިމާލުން ޖަމާވާންފެށިއެވެ. ލިބުނު އަނިޔާގައި ޝާނަށް އިނގިއްޔެއްވެސް ހަލުވައިނުލެވުނެވެ. ޕޭމަންޓުގައި ބޯޖެހި ނޭފަތުންނާއި ކަންފަތުންވަނީ ލޭއައިސްފައެވެ. ވަގުތުން ޝާން ހޮސްޕިޓަލަށް ގެންގޮސް އިމަޖެންސީގައި ފަރުވާދޭން ފެށިއެވެ.\nޝާން އެކްސިޑެންޓުވީ ޙަބަރާއިއެކު ދެފަރާތުގައި އާއިލާ އާއި ރައްޓެހިން ހޮސްޕިޓަލަށް ޖަމާވިއެވެ. ރޮއެރޮއެއިން ނަސްމާއަށް ހިތްވަރު ދެމުންދިޔައިރު އެއިން އެކެއްގެ ދެލޮލުންވެސް ކަރުނަ ނުހިކެއެވެ. އެއެންމެންވެސް އިންތިޒާރުކުރަމުންދިޔައީ ޑޮކްޓަރ ނިކުމެ ޙަބަރުދޭނެ އިރަކަށެވެ. ތިންގަޑީރުގެ އޮޕަރޭސަނަކަށްފަހު ޑޮކްޓަރ ދިން ޙަބަރުން ނަސްމާގެ ހިތް ނުހުއްޓުނީ ކިރިޔާއެވެ. ޝާންގެ ސިކުނޑިއަށް ލޭއެޅިފައިވާތީ ފުރާނަ ސަލާމަތްވާނެ ކަމުގެ އުއްމީދެއްނެތް ވާޙަކައެވެ. އަދި ގިނަދުވަސްތަކެއް ވަންދެން ކޯމާގައި އޮންނަންޖެހޭނެ ވާހަކައެވެ. ފުރާނަ ސަލާމަތްވިޔަސް ހިނގޭނެކަމުގެ އުއްމީދުނެތް ވާހަކައެވެ. ޝާންގެ އާއިލާއިންވެސް އެޙަބަރު އަހާފައި އެމީހުންގެ ހިތްކުދިކުދިވިއެވެ. ދަރިއަކު އެހާލުގައި ވާތަން ދެކެން އެއްވެސް މީހަކަށް ކެތްވާނީ ކިހިނަކުން ހެއްޔެވެ؟ އެންމެންވެސް އެންމެ ކަންބޮޑުވީ އެކްސިޑެންޓްވީ އަނެއް ސައިކަލު ދުއްވަން އިންމީހާ ފިލާފައިވާތީއެވެ. ދުވާލު ހިނގި އެކްސިޑެންޓަކަށްވީއިރުވެސް އެމީހާ ހޯދުމަށް ފުލުހުން ނުކުޅެދިފައިވާވަރު ހާމަވެއެވެ.\nކޯމާގައި ޝާން ދިރިހުރުމާއި ހަނގުރާމަކުރަނިކޮން އެމީހުންގެ ދަރިފުޅު މިދުނިޔެއަށް ނޭވާލިއެވެ. އެލޯބިލޯބި ފުށްކޮޅު ފެނުނު ވަގުތު ނަސްމާގެ ހިތް ފުރިގެން އައީ ކަރުނުންނެވެ. އަދި އެދަރިފުޅަކީ ފިރިހެންކުއްޖަކަށްވުމުން ނަސްމާ ވަކިންބޮޑަށް އުފާވިއެވެ. ޝާން ބޮޑަށް ބޭނުންވަނީ ފިރިހެން ކުއްޖަކަށްވާތީއެވެ.\nތިންމަސްފަހުން ޝާން ކޯމާއިން ނެރުނެވެ. ޑޮކްޓަރުން އުއްމީދު ކަނޑާލާފައިވަނިކޮނެވެ. އުކުޅުވަޅަށް ލިބިފައިވާ ގެއްލުމުން ޝާން ހިނގުމުން މަޙްރޫމްވީއެވެ. ނަފްސާނީ ގޮތުންވެސް ޝާނަށްވަނީ ވަރަށް ބޮޑަށް އަސަރުކޮށްފައެވެ. އެކަންކަމުން އަރައިގަތުމަށް ރެއާދުވާލު ދަނީ ހާއްސަތެރަޕީތައް ދެމުންނެވެ. އާއިލާ އާއި ރައްޓެހިން އަދި ނަސްމާގެ ހިތްވަރުގަދަ ބަސްތަކުން ދާދި އަވަހަށް ޝާން ހަމައަކަށް އެޅުނެވެ. ޝާނާއި ނަސްމާގެ ފުރާނަ ފަދަ ލޯބިވާ ދަރިފުޅު ލޫތާއި ބައްދަލުވީއިރު ޝާން މިވަނީ ބައެއް އުފާތަކުން މަހްރޫމްވެފައެވެ. ދަރިފުޅަށް ގިނަކަންތައްތަކެއް ޝާން ކޮއްދޭން ބޭނުމެވެ. އެދަރިފުޅުގެ ދިރިއުޅުމުގެ ކޮންމެ ކަމެއްގައި ޝާން ހިއްސާވާން ބޭނުމެވެ.\nކުޅިވަރުން ރަންވަނަތަކެއް ހޯދި ޝާން ސަމަދު މިއަދު އެވަނީ އެކުޅިވަރާއިވެސް ތާއަބަދަށްވަކިވެފައެވެ. ޓީވީ ރެކުމަތީ އަތުރާލާފައިވާ ތައްޓާއި ޓުރޮފީތައް ފެނުމުން މިހާރު އޭނާ ހިތްދަތިވެއެވެ.\nކުށެއްނެތް ޝާނަށް މީހަކު ނުހައްޤުން ދިން އަނިޔާއެއްގެ ވޭން ތާއަބަދުވަނީ ކުރަންޖެހިފައެވެ. ނަސްމާ ކުޑަކުޑަ ލޫތު ގޮވައިގެން އުޅޭލެއް ބުރަކަންފެނިފައި ޝާން އިންތިހާއަށް ދެރަވެއެވެ. އެހެނަސް އޭނާއަށް އެހީވުމުގެ ގޮތުން އެއްވެސްކަމެއް ނަސްމާއަށް ކޮށްނުދެވެއެވެ. ނުހިނގި ފުރޮޅުލީ ގޮނޑިއެއްގައި އިންނަން ޖެހުނަސް ޝާން ހުރީ ޝާބިތުވެއެވެ. ނިކަން ހިތްވަރާއިއެކުއެވެ. ގިނަވަގުތު ޝާން ހޭދަކުރަނީ ޤުރްއާން ކިޔެވުމާއި ޒިކުރުކުރުމުގައެވެ. ދުނިޔޭގައި ހުންނަ މެދުވެރިވީ ވަރަށް ހަނިފުރުސަތަކުންނެވެ. ދުނިޔޭގައި ހުންނަން ލިބުނު ފުރުސަތުގެ ބޭނުން އޭނާ ބޭނުންވީ ހެޔޮގޮތުގައި ހޭދަކުރުމަށެވެ. ނޭގިހުއްޓާ އޭނާގެ އުފާވެރި ކާމިޔާބު ޙަޔާތް ބަރުބާދުވީއެވެ.


މިއިދާރާގެ ބައެއް މަރާމާތު ކޮށްދޭނެ ފަރާތެއް ހޯދަން ބޭނުންވެއްޖެ - R. Fainu Council\nމިއިދާރާގެ ބައެއް މަރާމާތު ކޮށްދޭނެ ފަރާތެއް ހޯދަން ބޭނުންވެއްޖެ\nފައިނު ކައުންސިލް އިދާރާ 10:38 PM އިޢުލާން\nމިއިދާރާއިން ދައްކާ ނަމޫނާއަކާއި އެއްގޮތަށް މިއިދާރާގެ ބައެއް މަރާމާތުތައް އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް މިއިދާރާއިން ކުރި ނަމްބަރ (IUL)311/311/2020/10 (10 ފެބުރުއަރީ 2020) ގެ އިޢުލާނާއި ގުޅިގެން އެއްވެސް ފަރާތަކުން މަޢުލޫމާތު ސާފުކުރުމަށް ޙާޟިރުވެފައިނުވާތީ، އެއިޢުލާނު ބާޠިލްކޮށް އަލުން އެފުރުސަތު ހުޅުވާލަމެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 19 ފެބުރުއަރީ 2020 ވާ ބުދަ ދުވަހުގެ މެންދުރު 12:00 ގައި މިއިދާރާގައެވެ. އަދި އަންދާސީ ހިސާބުތައް ކެނޑުން އޮންނާނީ 23 ފެބުރުއަރީ 2020 އާދިއްތަ ދުވަހުގެ މެންދުރު 12:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 22 ޖުމާދުލްއާހިރު 1441 ތާރީޚް މ: 16 ފެބުރުއަރީ 2020\nމިއިދާރާގެ ބައެއް މަރާމާތު ކޮށްދޭނެ ފަރާތެއް ހޯދަން ބޭނުންވެއްޖެ Reviewed by ފައިނު ކައުންސިލް އިދާރާ on 10:38 PM Rating: 5


އަންހެނުންގެ ޙައްޤުތަކުގެ ޙަޤީޤަތް 11 – DhiSalafiyyah\nއޭނާއަކީ ޤިޔާމަތްދުވަހުވެސް އެހެންމީހުން ކާމިޔާބުވުމަށްވާ މަގެއް ކަމުގައި ﷲ ލެއްވިއެވެ. އެހެނީ އޭނާއަށް ރައްކާތެރިވެ ހެޔޮގޮތުގައި ތަރުބިއްޔަތުކޮށް ބަލަހައްޓައިފި މީހާއަށް ނުހަނު ބޮޑު ދަރުމަ ވާކަމުގައި ވަނީ ބަޔާންކުރައްވާފައެވެ.\nނަބިއްޔާ ޞައްލައްﷲ ޢަލައިހި ވަސައްލަމް ޙަދީޘްކުރެއްވިއެވެ. :\n((مَنْ عَالَ جَارِيَتَيْنِ حَتَّى تُدْرِكَا، دَخَلْتُ أَنَا وَهُوَ فِي الْجَنَّةِ كَهَاتَيْنِ، وَأَشَارَ مُحَمَّدٌ بِالسَّبَّابَةِ وَالْوُسْطَى.)) [الأدب المفرد/ صـحـيـح – الألباني]\nމާނައީ:” ރަސޫލުﷲ ޞައްލައްﷲ ޢަލައިހި ވަސައްލަމަ ޙަދީޘްކުރެއްވިއެވެ. މީހަކު ދެ އަންހެން ދަރިން ރަނގަޅަށް ބަލައި ބޮޑުކޮށްފިނަމަ، ތިމަންކަލޭގެފާނާ އެކު އޭނާ ސުވަރުގައަށް ވަންނާނެއެވެ. އަދި ސުވަރުގޭގައި ތިމަންކަލޭގެފާނާއި އޭނާ ވާނީ މިފަދައިންނެވެ. އެއަށްފަހު މުޙައްމަދު (ޞައްލައްﷲ ޢަލައިހި ވަސައްލަމަ) ޝަހާދު އިނގިއްޔާއި މެދު އިނގިލިން އިޝާރާތްކޮށްލެއްވިއެވެ.”\nއެހެން ޙަދީޘްއެއްގައި އެކަލޭގެފާނު ޙަދީޘްކުރައްވާފައިވެއެވެ.\n((مَنْ عَالَ جَارِيَتَيْنِ حَتَّى تَبْلُغَا جَاءَ يَوْمَ الْقِيَامَةِ أَنَا وَهُوَ.)) وَضَمَّ أَصَابِعَهُ. [صحيح مسلم]\nމާނައީ:”މީހަކު ދެ އަންހެން ދަރިން ބާލިޣުވަންދެން ރަނގަޅަށް ބަލައި ބޮޑުކޮށްފިނަމަ، ޤިޔާމަތް ދުވަހުގައި ތިމަންކަލޭގެފާނު އޭނާއާއި ކައިރިވެގެން ވަމުއެވެ. އިނގިލިތައް ކައިރިކުރައްވައި އެކަލޭގެފާނު މިސާލުޖެއްސެވިއެވެ.”


ދެފުރާނަ އެކުވެފައިވާ (އަށްވަނަ ބައި) — Ihavandhoo.com\nދެފުރާނަ އެކުވެފައިވާ (އަށްވަނަ ބައި)\n"އެކަމަކު މިކަމެއް ޝަމް އަކަށް ނޭނގޭނެ... ޝަމް އަށް ލިބިފައިވާ ހުރިހާ ބާރެއްގެ އަސްލަކީ މީ... ނަޖުއްތަ އަށް އެނގޭ ހިމޭ އަކީ ޝަމްގެ ކާކުކަންވެސް... ހިމޭއަށްޓަކައި ޝަމް ނަޖުއްތަ ގާތުދައްކާ ވާހަކަތައްވެސް... މިއަދު ހިމޭ ވެސް ކުރިއަރައިގެން ތި ދަނީ ރާޒުގެ ސަބަބުން..."\n"ދެން..." ހިމޭޝް އަނގައިން ބަސްހުއްޓުނު ކަހަލަ އެވެ. އޭނާއަށް އައިޝަމް ކިޔައިދީފައިވާ އާދަޔާ ޚިލާފު ހުރިހާ ވާހަކަތަކެއްގެ ހަނދާން އާވަމުން ދިޔަ އެވެ. އައިޝަމް އާ ދިމާ ނުވާ އިރު ފިލާވަޅު ދަސްކުރަން އުޅުނު ހާލު ހިތަށް އަރަން ފެށި އެވެ. ގުރޭޑް6އާ ހަމައަށް އެއްވެސް މާއްދާއަކުން ފާސްނުވާ ރިޕޯޓް ފޯމު ހިފައިގެން ގެއަށް ދިޔުމުން ދައްތައާއި ބައްޕަ ކަރުނަ އެޅި މަންޒަރުތައް ސިފަވަމުން ދިޔަ އެވެ. އައިޝަމް އާ ދިމާވުމުން އޭނާގެ ވިސްނުމާ ފިކުރަށް އައި ބަދަލުތަކާ އާއިލާއަށް ލިބެމުން ދިޔަ ތިޔާގި ތަނަވަސްކަން ހަނދާނަށް އައުމުން ތަންކޮޅެއް ދުރުގައި ހުރި އައިޝަމްގެ މޫނަށް ބަލާލެވުނެވެ. ރަޙުމުން ފުރިގެން ވާގޮތަކަށެވެ.\n"ދެން ކޮށްދޭންވީ ކަމަކީ ޝަމް އަށް ފަރުވާތެރި ވެދޭންވީ... ނަޖުއްތަ މި ދެއްކި ވާހަކަ އެއްވެސް މީހަކު ގާތު ނުދައްކާތި އިނގޭ... ޝަމް ގާތުވެސް ނުބުނާތި... އެހެން ނޫނީ... އެހެން ނޫނީ ހުރިހާކަމެއް ބީ..." ނަޖުމާ ހުއްޓުން އެރި އެވެ.\n"މޫދަށް އެރި އުޅުމުގައި ސަމާލުވާންވީ އޭނާ އެއްގޮތަކަށްވެސް މޫދަށް ނާރުވާންވީ..." މިފަހަރު އިވުނީ ފިރިހެނެއްގެ އަޑެވެ. ދުވަހަކުވެސް ނާހާ އަޑެކެވެ. އަޑުގައި އައިޝަމްގެ އަޑާ ވައްތަރު ގޮތެއް ހުއްޓެވެ. ހިމޭޝް ޔަޤީންކުރީ އެއީ އައިޝަމްގެ ބައްޕަ ކަމުގަ އެވެ.\n"ހައިރާންވީ ދޯ... މީ ޝަމްގެ ބައްޕަ... ނަޖުއްތަ އެބުނީ ހަމަ ހަޤީޤަތް... މިއަދު މިކަން ހިމޭޝްއަށް އެނގެން ޖެހޭތީ މި ހިއްސާކުރީ... މި ދުނިޔޭގައި މިކަން އެނގޭނެ އިތުރު މީހަކަށް ތިބޭނީ ނަޖުއްތައާ ހިމޭޝް... އަމާނާތަށް ޚިޔާނާތްތެރި ވުމީ އަހަރުމެންގެ ސިފައަކަށް ވެގެން ނުވާނެ..." ފޯނުން އިވެމުންދިޔައީ ރާޒްގެ އަޑެވެ.\n"އާދެ އެކަމަކު އަޅުގަނޑުގެ ހިތުގައި ވަރަށް ގިނަ ސުވާލުތައް އެބަހުރި... އެސުވާލުތައް..." ހިމޭޝް އަދަބުވެރިވީ ސަބަބެއް ނެތީމައެއް ނޫނެވެ. އެއީ އޭނާ ޤަދަރު ކުރަން ޖެހޭ މީހަކަށްވީމައެވެ. އަނެއްކޮޅުން އޭނާގެ ކޮއްކޮއެއް ފަދަ އައިޝަމްގެ ބައްޕައަށް ވީމައެވެ.\n"ތިކަން އެނގޭ... ތި ހުރިހާ ސުވާލެއްގެ ޖަވާބު އަދި ލިބޭނެ... އިންތިޒާރުކުރޭ... ދެން ބޭބެ މިބުނާ ގޮތަށް ކަން ކުރޭ... ޝަމް މޫދަށް ނާރުވާ... ބޭބެގެ ބާރު ވެރިކަމެއް މޫދަކު ނުހިނގާނެ... މޫދަކީ އަހަރުންމެން ފަދަ އެހެން ބައެއްގެ ބާރުވެރި ތަނެއް... އެތަނަކީ އަހަރުމެންގެ ދުޝްމަނުންގެ ކިއްލާއެއް..." ރާޒްގެ ވާހަކަތަކުން ހިމޭޝްގެ ހިތުގައި ޖެހެމުން ދިޔަ ސުވާލު މާކުތައް އިންތިހާއަށް އިތުރުވަމުން ދިޔަ އެވެ.\n"އާދެ... ތިކަން ތި ގޮތަށް ކުރާނަން... އެކަމު ލަކު..." ހިމޭޝް ހުއްޓާލީ ރާޒް ވާހަކަދައްކަން ފެށީމަ އެވެ.\n"ލަކުނުތައް އަތް ނުލާ ބައްހައްޓާ... ދެން ބާކީ ހުރި ލަކުނު ތަކުގައި އެހެން މީހަކު އަތްލާފި ނަމަ ޝަމްގެ ފުރާނައަށް ނުރައްކާ ވެދާނެ... މިވަގުތު ބުނެދެވެން އޮތީ މިހާހިސާބަށް" ރާޒްގެ ވާހަކަ ހުއްޓާލީ އައިޝަމް ހިމޭޝްގެ ކައިރިއަށް އަންނަން ފެށުމުންނެވެ. ހީވަނީ މަންޒަރު ބަލަން ދުރުގައި ހުރެ ގުޅައިގެން އުޅޭހެންނެވެ. ވާހަކަ ދެއްކުމުގައި ބަދަލުވަމުން އަންނަ އޮއިވަރު އެހާ ސާފުވެފައި ހުށިޔާރެވެ.\n"ދެން ނަޖުއްތަ އަށްޓަކައި މިކަން މި ގޮތަށް ކޮށްދީ..." ފޯނުން ދައްކަމުން ދިޔަ ވާހަކަތައް ފުރޭނިގެން އައިޝަމް އަށް އިވި އިވި ހުއްޓެވެ.\n"އޯކޭ ނަޖުއްތާ... ތިކަން ކޮށްދޭނަން ތި ކަމާ ދެރަ ނުވޭ... ޝަމް އެއީ އަހަރެންގެ ފުރާނަ ފަދައިން ލޯބިވާ ކޮއްކޮއެއް... ޝަމް އަށް ދެރަގޮތެއް ވިޔަކަ ނުދޭނަން... ޔަޤީންކުރޭ..." ހިމޭޝްގެ ބޭނުންވީ އައިޝަމްއަކީ އޭނާގެ ކާކުކަން ނަޖުމާއަށާއި އައިޝަމްއަށް ސާފުކޮށް އަންގައިދޭށެވެ.\n"އޯކޭ ބޭއްވީ" ހިމޭޝް ފޯނު ދިއްކޮށްލަމުން ލޯބިން ފުރިގެންވާ ފަދަ ނަޒަރަކުން އައިޝަމް އަށް ބަލާލި އެވެ. އޭނާގެ އެބެލުމުގައި ކުލުނާއި އޯގާތެރިކަން އެކުލެވިގެންވާ ކަން އައިޝަމްވެސް ދެނެގަތެވެ.\n"ކޮންހާ ވާހަކައެއް... އަނެއްކާ މަންމަ ހިއްލީތަ" އައިޝަމްގެ މަޖާކޮށްލި އެވެ.\n"އާނ ހިއްލަންވީތާދޯ ނުލާހިކު ސްމާޓް މަންމަ އެއްވިއްޔަ... ކިހާ ރަނގަޅު މަމް އެއް.. މި ދަތުރުގެ ވެސް ހުރިހާ ކަމެއް ސެޓްކޮށްދިނީ މަންމަ އެއްނު..."\n"އެވާހަކަދޯ ކިޔާދިނީ... އަނގަބޮޑު މަންމަ...."\n"ހެއް... ޝުކުރުވެރިވެ ބަލަ މަންމަ އެހާ ރަނގަޅުވީމަ... ބަލާބަ އަހަރެން މަންމަ ނެތީމަ އުޅެން ޖެހޭގޮތް..." ހިމޭޝް ފެންކަޅިވީ އެހާހިސާބުންނެވެ. އެކަން އެނގުމުން އައިޝަމްގެ ވާހަކަ ހުއްޓާލި އެވެ.\n"ކޮން ރުއިމެއް ރޯކަށް... މީހަކު އެއްޗެކޭ ބުނާއިރަށް ބަޑި ފަޅައިގެން ދާންޖެހޭތަ..." ފަރުހާން ވާހަކަދެއްކީ ޒިދުނާ އާ އެވެ.\n"ނުރޮން ދެރަވީ އެމީހުން މަލާމަތްކުރީމަ" ޒިދުނާގެ މޫނުގައި އަޅާފައިވާ އަތް ނަގަމުން އިސްއުފުލާ ބަލާލަމުންކުރަކިވެފައިވާ އަޑަކުން ވާހަކަދެއްކި އެވެ.\n"ބުނީ ޖޫހުގަ ފޮނި ގަދައޭ... ޝަމްވެސް ހިމޭވެސް... މަށަށް ޖޯކު ޖަހަނީ..."\n"ދަތުރުގަ މަޖާނަގާނެދޯ އަޅާނުލާބަ... އެއީ އެމީހުންގެ ވައްތަރު އެމީހުންގެ ކަމަކަށް އޮއްނާނީ ދިމާކުރުމާ ޖެއްސުންކުރުން..." ފަރުހާން ޒިދުނާއަށް ވިސްނައި ދެމުން ދިޔަ އެވެ.\n"ދެންދޭ އެ ގުރޫޕު ހުކުރުން އަންނަންވާ އިރަށް ހައްވަތަމެންނާ އެކު ކައްކަން... މިފަހަރު އެގުރޫޕް ކައްކަން ނޫޅުނީ ޒިދޫ އާ ހައްވަތަ އައީމަ... އެހެން ނޫނީ ތި ހުރިހާ ކަމެއް ކުރާނީ ޝަމް އާ ހިމޭ... އެމީހުން ވަރަށް ގަދަ ވާނެ ކެއްކުމަށް" ފަރުހާން ވާހަކަ ދައްކަމުން ކައްކަން ތައްޔާރުކޮށްފައިވާ ޖަގަހައަށް މިސްރާބު ދީލާލި އެވެ. ޒިދުނާ ވެސް ފަރުހާންގެ ކަނާއަތް ފަރާތުގައި އިސްޖަހައިގެން ހުރެ މަޑުމަޑުން ހިނގަމުން ދިޔަ އެވެ. ޒިދުނާގެ ތުއިކަން ކަނޑުވަން ފަރުހާން މަސައްކަތް ކުރަމުން ދިޔައީ ސަބަބުތަކެއް ހުރީމަ ކަމަށް ބުނަމުންނެވެ. އޭނާގެ މަޤްޞަދަށް އެ ކަމުން ހުރަސްއަޅާކަން ކިޔައި ދެމުންނެވެ.\n"އޭ ބަލަ ހާދަ ކަޑަވެފަ ތިއޮތީ ކިހިނެއްވީ..." ހިމޭޝް ވާހަކަދައްކަމުން ޒިދުނާގެ މަގަތުގައި އޮށޯތެވެ.\n"ކެއީމަ މާބޮޑަށް ލޮޑުވީ... ހައްވަތަމެންނާ އެކު ވޮލީ ކުޅެފަ މިއައީ... ވަރަށް ހޫނުވޭ އެބަ" ޒިދުނާ ވާހަކަދެއްކީ ދިއްގާގަށް ބަލަން އޮވެ އެވެ.\n"މިއަދު ވަރަށް ދެރަވެގެން ރުއި ވާހަކައިވުނު..."\n"ކާކު ބުނީ ފަރޭ ދޯ"\n"ހައްވައްތަ... ތެދެއްދޯ އެއީ"\n"އާނ ދެރަވި... އަސްލު ޝަމް ކަންތައް ކުރިގޮތުން... އޭނާ އެއްވެސް ވަރަކަށް ނުވިސްނާ..."\n"ހިމޭވެސް ހުންނާނީ އޭނާ ކޮޅަށް މަށާއެކު އެކަކުވެސް ނެތް"\n"ދެން މާ ނޭނގޭކަމަށް ނަހަދަބަ... އަހަރެން ޝަމް ހޯދަން ފުރުޞަތެއް ލިބޭތޯ މިތަނަށް ހައްވައްމެންނާ އެކު މިއައީވެސް"\n"ޝަމްގެ ޚިޔާލު ދޫކޮށްލާ... އޭނަގެ ނެތް ތިކަހަލަ ވިސްނުމެއް... އެއީ މުޅިން އެހެން މީހެއް... ނިކަން މަ ކައިރީ އަހާބަލަ..." ހިމޭޝް ހިނިގަނޑެއް ޖަހާލި އެވެ. އަދި ދިއްގާގަހުން ވެއްޓިފައި އޮތް މަލެއް ނަގައި އޭގެ ކަރުގަނޑާ ކުޅެން ފެއްޓި އެވެ.\n"ހައް ހައް" ޒިދުނާ ގާތަށްވެސް ހިނި އައެވެ. އެހެނަސް އޭނާ އެކަން ފޮރުވަން އުޅުނީ އައިޝަމް އަންނަތަން ފެނުމުންނެވެ.\n"ހިމޭ މަށާ ރައްޓެހިވާނަންތަ... ސީ ކޮށްތަ ތި އަހަނީ" އައިޝަމް އަށް އިއްވަން ޒިދުނާ މަސައްކަތް ކުރަމުން ދިޔައެވެ. އެހެނަސް އޭނާ ހުރީ ހެޑްސެޓްޖަހައިގެން ތަންކޮޅެއް ދުރުގައި ކަމުން އޭނާއަށް އެ އަޑެއް ނީވެ އެވެ.\n"އާނ ކީއްވެ ނުވަންވީ... މަ ހުތުރީތަ؟" އައިޝަމް ފޫޓެއްހައި ކައިރިއަށް އައިސްހުއްޓުނީ ހިމޭޝްގެ ބޮލާ ވީކޮޅަށެވެ. ޒިދުނާ އޮތީ ހިމޭޝްއާ ދެކޮޅަށްވާ ގޮތަށްކަމުން އައިޝަމްގެ ހަރަކާތްތައް ޒިދުނާއަށް ފެނުނަސް ހިމޭޝް އަކަށް ނުފެނެއެވެ.\n"ނޫނޭ... ޔު އަރ ސޯ ކިއުޓް.. ޔޫ ހޭވް މޮޑެލް ބޮޑީއެއް.. އައި ލައިކް.. އެކަމުތީ ނަވީގެ ކަމެއްނު... ހިމޭވެސް އެކުއްޖާއަށް ތިހެން ނަހަދަ ސީރިއަސްވެބަލަ" ޒިދުނާގެ ވާހަކަތައް ހަމަ ރަނގަޅަށްވެސް އައިޝަމްއަށް އިވޭނެއެވެ.\n"ޕްލޭސްމަންޓް ހަމަ ޖެހޭއިރަށް އެބަޖެހޭ މެލޭޝިޔާއަށް ކިޔަވަން ނައްޓާލަން... ބައްޕަމެން ވަރަށް އެބަ އުދަނގޫކުރޭ އެކޮޅަށް ނުދާން ގަދަ ދައްކާތީ"\n"އެހެންވީމަ ކިޔަވައިގެން އައިސް އެކަމާ އުޅޭނީ... މި ރަނގަޅު ޗާންސެއް ޓު ޗެކް ހަރ... މަ ވަރަށް ފޫހިވާ ކަމެއް ރައްޓެހިވެގެން މާ ވެގަނެގެން އުޅުން... މަ ބޭނުމީ މަ ދެކެ ލޯބިވާ ކުއްޖާ ފެންނައިރަށް އެކުއްޖާ ޗެކުކޮށްލާފަ ޓަސް ހަމަ މެރީކުރަން... އެހެންވެ ލަސްކުރަނީ... އެކަމު އަދި ނޭނގެ ވާނެގޮތެއް އިނގޭ" ހިމޭޝް ޖޯޝާއެކުވާހަކަ ދެއްކިއެވެ.\n"ދެން ތިކަން ނަވީ އަށް އެނގޭނެތަ"\n"އާނ ބުނެފަ އޮންނާނީ އޭނާ ބުނި ވެއިޓް ކުރާނަމޭ... އެކަމު ތްރީ އިޔަރސްވިމަޔޯ"\n"ބަލަ އަހަރުން އެންމެން ޔުނިވަރސިޓީއަށް ފޯމުލައިފަވީ... ހީވަނީ ހޮވޭނެ ހެން ދޯ ޝަމް" ޒިދުނާ އައިޝަމްއަށް ދޯ ދިނީ އޭނާގެ ކަންފަތުގައި ޖަހާފައިވާ ހެޑް ސެޓް ނައްޓާލުމުން ނެވެ.\n"ކީކޭ" އައިޝަމްވެސް އެމީހުން ދައްކަމުން ދިޔަ ވާހަކައިގެ ތެރެއަށް ގުޅުނެވެ.\n"މި ބުނީ ހިމޭ ނޫން އެންމެން ޔުނިވަރސިޓީއަށޭ ވަންނަނީ" ޒިދުނާ އިސްނެގި އެވެ.\n"މަ ކަޑަ ކުރަންދޯ ތި އުޅެނީ" ހިމޭޝް ވާހަކަދެއްކީ މާ ނޫންކަމަށް ހެދި އޮވެގެންނެވެ.\n"ހިމޭ ދެން އެކޮޅުން ނިންމާފަ އާދޭ... އަހަރުން މިފަހަރު މިކޮޅުން ދޯ ޝަމް"\n"ޒިދޫ ލީ އެހެން ކޯހަކަށްނު... އަހަރެންބޭނުމީ ލޯ ހަދަން..." އައިޝަމް މާ ނޫންވެގެން އިނދެ ވާހަކަފެށި އެވެ.\n"ދެން ކޮބާ މައްސަލައަކީ" ހިމޭޝް އައިޝަމްއަށް ބަލާލި އެވެ. އެމޫނުމަތީގައި ޒިދުނާއަށްޓަކައި އެއްވެސް ކަމެއް ވޭތޯ އެވެ.\n"މައްސަލައެއް ނެތް... މަ ވެސް ވަރަށް މެލޭއަށް ދާ ހިތްވޭ... މައްސަލައަކީ މަމް އެކަނި ގޭގަ ހުންނާތީ"\n"އެތަން ކަޑައޭ... ރާއްޖެ މާ ސަޅިވާނެ... މިހާރު ރާއްޖޭ ހުރެގެންވެސް މެލޭގެ ޔުނިވަރސިޓީ ކޯސްތައް އެބަހެދެ އެއްނު"\n"އެކަމު ވަރަށް އަގުބޮޑު އަހަރުންނާ ނުބައްދަލު ދޯ ޝަމް"\n"މައްސަލައަކީ އަހަރެން ބޭނުންވާ ދާއިރާ ނެތީމަ... އަހަރެން ނޫޅެން ޓީޗަރަކަށްވެގެން ގަނަތެޅޭކަށް... މަމްވެސް ބުނި ޓީޗިން އެ އަންހެން ކުދިންގެ ފީލްޑެކޭ"\n"ކީއްވެ ގަނަތެޅޭ ވާހަކަ ތިބުނީ... ޝަމްގެ މަންމަވެސް އެއީ ޓީޗަރއެއްނު"\n"އާނ މަންމަ ސައުވީސް ގަޑިއިރު އުޅެގެން ވެސް ލިބެނީ ނައިން ސަމްތިން... ކުނިއުކާލާ ބޮންދުން ވެސް މަހަކު އެވަރު ނަގާނެ... އެހެންވީމަ ކަޑައެއްނު"\n"ދެން އޯކޭ އޭ... އަހަރުން ކަހަލަ ކަޑަ މީހުންނަށް އެ ވެސް ރަނގަޅު ފީލްޑެއް ދޯ" ޒިދުނާ މާޔޫސީ ރާގަކަށް ބުނެލި އެވެ.\n"ތިއެއް ނޫނޭ... ޝަމް ދެކެ ވަރަށް ލޯބިވާ ކުއްޖަކު މިއަދު ވަރަށް ރުއިކަން އެނގޭތަ" ހިމޭޝް ބޭނުންވީ މައުޟޫޢު ބަދަލުކޮށްލާށެވެ.\n"ރޯން ޖެހޭވަރު ކަމެއް ނުކުރަން... އެހެން ނޫނަސް މަ ނޫޅެން މަތިން ބައިން ޖެހިގެންނެއް... މަށަކަށް ނޭނގެ ބޮއްކުރާ ދަށަށް އޮޑި ކަނބާކަމެއް... ހާ ފަހަތުން ކުކުޅު ދުވާކަމެއް..." އައިޝަމްގެ ވާހަކަތައް ސީދާ އަމާޒުކުރީ ޒިދުނާއަށެވެ.\nއެއާއެކު ޒިދުނާގެ މޫނުމަތީގެ ކުލަވަރު ބަދަލުވާން ފެށި އެވެ. އުއްޑުން އޮށޯވެ އޮތް މީހާއަށް ކުއްލިއަކަށް ތެދުވެވުނެވެ. ދެލޮލުގެ ހިމަކޮޅުން ކަރުނަ ހިލެން ފެށުނެވެ.\n"ޝަމް ދެން...." ހިމޭޝްގެ ކެތްތެރިކަން ކޮޅުންލީ އެހާހިސާބުންނެވެ.\nޒިދުނާއަށް ގިސްލެވެން ފެށުނީ ބޭއިޚްތިޔާރުގަ އެވެ. އޭނާގެ ހިތުގައި ޖެހުނީ އައިޝަމް އޭނާއާ މެދު ފާޅުކުރި ބަސްތަކުންނެވެ. އޭނާއަށް ރައްދުކުރި މަލާމާތުގެ ޖުމުލަތަކުންނެވެ. އައިޝަމް ދެކެ ލޯބިވާކަން އިސްވެ އޭނާ ހާމަކޮށްފައި ވުމުންނެވެ.\n"ލޯތްބަކީ ގަސްތުގައި ވާ އެއްޗެއް ނޫން... ޒިދޫއަށް ޝަމް ދެކެ ލޯބިވެވުނީ އޭނާ އެކަން ކުރަން ބޭނުންވެގެން ނެއް ނޫން... އޭނާއަށް ޝަމް ފެނުނު ފުރަތަމަ ދުވަހުންވެސް ގަޔާވެވިގެން... ޝަމް އަށް ހިތްކިޔައިގެން.... އަހަންނަކަށް ނޭނގެ މީހަކު މީހަކު ދެކެ ލޯބިވެވުން އެއީ މައްސަލައެއް ކަމެއް... އަދި މަލާމަތްކޮށް ޖެއްސުން ކުރަން ޖެހޭ ވަރުގެ ކަމެއްކަމެއް..." ހިމޭޝް ބޭނުންވީ އައިޝަމް ރުޅިއަޔަސް އޭނާއަށް ކުރެވުނީ ގޯސްކަމެއް ކަން ވިސްނައިދޭށެވެ. ޒިދުނާގެ ޙަޤީޤަތް އޭނާއަށް ރަނގަޅަށް އެނގޭތީ އެވެ. އެފަކީރަށް ހަމްދަރުދީ ވާތީ އެވެ.\n"އޯކޭ މިއަދު އަހަންނަށް ވިސްނިއްޖެ... އަހަންނަން މި ކުރެވުނީ ގޯސްކަމެއްކަން... އަހަރެން ބޭނުމެއް ނޫން ނުޤަބޫލުގަ އެއްވެސް ކަމެއް... ކަމެއް ކުރާކަށް... އަހަންނަށް ޝަމްގެ ލޯތްބަށް އިންތިޒާރުކުރެވުނީ... އިންތިޒާރުކުރެވުނީ ޝަމް އަހަންނާ ދޭތެރޭ ދެކޭގޮތް ނޭނގޭތީ... އެކަމަކު މިހާރު...." ޒިދުނާއަށް އޭނާ ބުނަން ބޭނުންވާ ވާހަކަ ނިންމާ ނުލެވެނީސް ބަޑިފަޅައިގެން ދިޔައެވެ. އިޙްތިޔާރުން ބޭރުގައެވެ. ލޯތްބަށްޓަކައި ކަރުނަ އެޅުމަކީ މިއަދު އޭނާއަށް އާދަވެވިފައިވާ ކަމެއްކަން އޭނާ ދެނެހުއްޓެވެ. އެހެނަސް، ކާމިޔާބީގެ މަންޒިލެއް ނެތް ހުސްއިންތިޒާރެއް ކުރުވުނީތީ އޭނާ މާދެރަވި އެވެ. ރާސްތާއެއް ނެތް ފުންކަނޑެއްގެ ތެރޭގައި މަންޒިލުގެ ހިޔަނި ކުރެހުނީތީ އޭނާ އެކަމާ ލަދުވެތިވެ އެވެ. އެހެނަސް އެލޯބި ހޯދުމަށް އޭނާއަށް ސަބުރުވެރިވުން ނޫން ގޮތެއް ނެތެވެ.\n"ޒިދޫ ދެން ނުރޮއެ... އިރާދަ ކުރެއްވިއްޔާ އަދި ޒިދޫ އަށް ޒިދޫ ދެކެ ލޯބިވާ ރަނގަޅުކުއްޖަކު ލިބޭނެ... ދެން ހުއްޓާލަ... މި ފަހަރުގެ މިކަންތައް ގަނޑުންވެސް ޒިދޫ ޢިބުރަތެއް ޙާޞިލުކުރޭ..." ހިމޭޝް މަސައްކަތްކުރީ ޒިދުނާ ހަމައަކަށް އެޅުވޭތޯ އެވެ. އެމަންޒަރު ބަލަން އައިޝަމް ފެންކަޅިވެ އިނެވެ.\n"އަދި މާ އިމޯޝަނަލްވާކަމަށް ހެދިގެން އެބަ އިނެއްނު... ޝަމް ތީތަ މީހުން ކަންތައް ކުރަންވާ ގޮތަކީ... ލޯބި ނުވާވާހަކަ ބުނާނީ ތިހެންތަ... ނިކަން ވިސްނާލަބަ... ޝަމް... ޖެހޭނެ ޒިދޫއަށް ލިބޭ ކޮންމެ ގެއްލުމަކަށް މިއަދު ޒިންމާވާން... އަހަރެން މިދަނީ... ދެމީހުން ވާހަކަދައްކައިގެން މިކަން ހައްލުކުރޭ..." އެއާ އެކު ހިމޭޝް އެތަނުން ތެދުވި އެވެ. އިރުއިރުކޮޅާ ފަހަތް ބަލަމުން އެމީހުންނާ ފަސްދީ ދިޔައެވެ. އައިޝަމްގެ ހަރަކާތްތަކަށް ފާރަވެރިވަމުންނެވެ.ދަތުރު އައިސްގެން އުޅޭ އެމީހުންގެ ގުރޫޕުގެ ކައިރިއަށެވެ. އޭނާއަށް ޔަޤީންވާކަމަކީ އައިޝަމްއަކީ އެހާ ހިތްހަރު މީހެއް ނޫންކަމެވެ. އައިޝަމްގެ މިޒާޖުގައި ރުންކުރު ގޮތެއްހުރެ ވާހަކަދެއްކިޔަސް މީހަކު ދެރަވެ ރޯކަމަށްވަންޏާ އޭނާއަށްވެސް ރޮވޭނެކަން ހިމޭޝް ތަޖުރިބާކޮށްފައިވާތީ އޭނާ ހިތްހަމަ ޖެހުނެވެ. ހިމޭޝް އެތަނުން ތެދުވީ އައިޝަމްގެ މޫނުމަތިން އޭނާ އެމައްސަލަ ހައްލު ކުރާނެ ކަމުގެ އިޝާރާތެއް ވުމާވެސް އެކުގައި އެ ޔަޤީންކުރާ ހާލުގައެވެ. ހިމޭޝްއަށް ޔަޤީން ނުވާކަމަކީ މައްސަލަ ނިމޭނީ ކިހިނެއްކަމެވެ.\nހިމޭޝް ދިއުމުން އައިޝަމް ޒިދުނާއާ ގާތްވެލި އެވެ. އޯގާތެރިކަމާއެކު ވާހަކަދައްކަން ފެށިއެވެ. އެހެނަސް އޭނާގެ ރާގުގައި ރުންކުރު ގޮތެއް ހުއްޓެވެ. ޒިދުނާގެ މައްޗަށް އޭނާއަށް ވެވުނީ ވަގުތީ ހަމުދަރުދީއެކެވެ. އޭނާގެ ހިތުގައި ޒިދުނާގެ ނަން ނެތްކަން އައިޝަމް ޒިދުނާއަށް ސާފުކޮށް ކިޔައިދިނެވެ. އޭނާ ކުއްޖަކާ ލޯބީގެ ގޮތުން ގުޅެން ބޭނުން ނުވާކަމަށާއި އޭނާ ބޭނުންވާކަހަލަ ކުއްޖަކު ނުފެންނަ ކަމަށްވެސް ޒިދުނާއަށް ވިސްނައިދިނެވެ.\n"އަހަރެން ޤަބޫލެއް ނުކުރަން ކޮންމެ ކޮންމެ މީހަކަށް އަހަރެންގެ ޙަޔާތަށް އާދެވެން ޖެހޭނެ ކަމަކަށް. އަހަރެންގެ ޙަޔާތަށް ގެންނަން އަހަރެން ބޭނުންވާ ކަހަލަ ސިފަތައް ހުރި ކުއްޖަކާ ދިމާވުމުން ނުޖެހޭނެ އެކަމަށް އެދި އާދޭސްކުރާކަށް" އައިޝަމް ފުންނާވާއެއް ދޫކޮށްލީ ޒިދުނާގެ ގިސްލުން އިތުރުވުމުންނެވެ. މަތިހަށި ނަގާ ޖެހޭމިންވަރު ހާމަވާން ފެށުމުންނެވެ. އައިޝަމް ހިމޭންވެލީ ޒިދުނާއަށް ފުރުޞަތު ދިނުމަށެވެ. އެހެނަސް ޒިދުނާގެ ބަހެއް ނުކިޔުމުން އަނެއްކާވެސް ފެށި އެވެ.\n"އައިމް ސޯ ސޮރީ ޒިދޫ... ޒިދޫ އަހަރެން ދެކެ ލޯބިވުން އެއީ ޒިދޫގެވެސް އަހަރެންގެވެސް ކުށެއް ނޫން... ލޯބިވާކަން ހާމަ ކުރުންވެސް އެއީ މައްސަލައެއް ނޫން... މީ ހަމަ އެކަނި ޒިދޫގެ ލައިފެއްވެސް ނޫން... އަހަރެންގެވެސް ލައިފު... އަހަރެންގެ ލައިފުގަ ކުރަހާނެ މަންޒަރެއް އެނގޭނީ އަހަންނަށް... އެމަންޒަރުގަ ޖައްސާނެ ކުލައެއްވެސް އެނގޭނީ އަހަންނަށް... އަހަރެން ޙަޔާތުގެ މަންޒަރުގެ ތެރޭ ޒިދޫ... އަހަރެންގެ ލައިފުގެ ބައިވެރިއަކަށް ހެދުމަށް ޒިދޫ... އެލިސްޓުގައި ޒިދޫގެ ނަމެއް ނެތް... އަހަރެން ޤަބޫލެއް ނުކުރަން ދިމާވާ ކޮންމެ ކަމަކަށް ކަރުނައަޅާ މީހަކަށް އަހަރެންގެ ހަލަބޮލި މިޙަޔާތަށް އާދެވޭނެކަމަކަށް... މީ ހަޤީގަތަކީ... މިއަދު އައިޝަމް މިގޮތަށް ޒިދޫއަށް ފެނުނަސް... ޒިދޫވެސް ހިމޭ އެބުނިގޮތަށް އެހެން ކަމަކާ އުޅުން މާ ރަނގަޅުވާނެ... އަހަރެން... އަހަރެންނަށް ތިކަން ކޮށްދެވޭކަށް ނެތް... ޕްލީޒް ފޮގިވް މީ ޒިދޫ" އައިޝަމް ދައްކަން ބޭނުންވާތައް ނިންމާލުމަށް ފަހު ދިޔުމަށްޓަކައި ކޮޅަށް ތެދުވި އެވެ. ޒިދުނާއަށް ފަސްދީ ދިޔުމަށް ފައި ހިއްލާލި އެވެ. އޭނާ އަށް ލިބުނު ކުއްލި ސިހުމާއެކު ހުއްޓުން އެރި އެވެ. ހީވަނީ އޭނާއާ އެކު މުޅިމަންޒަރު ވެސް ހުއްޓުނުހެންނެވެ. ޓީވީގެ މަންޒަރެއް ހުއްޓޭހެންނެވެ.